(V. Sivakumar kepada pemberita selepas lawatan kerja ke Pusat Pembangunan Kemahiran Pulau Pinang)

GEORGE TOWN, 14 Julai- Majikan terutama dalam sektor pembuatan disaran memberi peluang kepada pekerja mereka menjalani latihan dan pembangunan bakat bagi melahirkan tenaga kerja berkemahiran tinggi.  Menteri Sumber Manusia, V. Sivakumar berkata langkah itu perlu bagi melahirkan lebih ramai tenaga kerja mahir agar kekal relevan dengan tuntutan Revolusi Perindustrian 4.0. Inisiatif dijalankan Perbadanan Tabung Pembangunan Kemahiran (PTPK) dan TalentCorp menerusi Industry Driven Talent Acceleration Programme (ID-TAP) amat diperlukan demi kemampanan tenaga kerja negara. "Memberi ruangan dan peluang kepada pekerja-pekerja mereka untuk menjalani latihan dan pembangunan, sangat penting walaupun banyak inisiatif yang telah diambil oleh Kementerian Sumber Manusia agensi-agensi bawah kementerian dan juga oleh PSDC."Tetapi kalau tidak ada minat daripada pihak majikan untuk menghantar pekerja-pekerja mereka menjalani latihan, semua usaha ini akan menjadi sia-sia sahaja," kata V. Sivakumar kepada pemberita selepas lawatan kerja ke Pusat Pembangunan Kemahiran Pulau Pinang di sini. Tambahnya, program seperti itu dapat memberi manfaat kepada negara berikutan latihan yang diberi kepada tenaga kerja bertepatan dengan keperluan industri.

(Tingkat kemahiran pekerja penuhi keperluan industri)


Elaun minimum RM800, pelatih industri di pejabat kerajaan dan GLC

PUTRAJAYA, 14 Julai- Pelajar yang menjalani latihan industri di pejabat kerajaan dan syarikat berkaitan kerajaan (GLC) akan menerima elaun perantisan, minimum RM800 sebulan. Perdana Menteri, Datuk Seri Anwar Ibrahim berkata semua syarikat GLC diminta berbuat demikian bagi meringankan beban pelajar, terutama daripada keluarga tidak berkemampuan dan miskin.Beliau yang juga Menteri Kewangan berkata kementeriannya telah menetapkan perkara itu; mengambil kira keperluan mahasiswa menerusi beberapa dialog yang diadakan di universiti sebelum ini.  "Intern (pelatih industri) memang tiada bayaran...ada yang bayar pun kecil sangat."Tapi sekiranya dia datang daripada keluarga miskin, malah dalam beberapa dialog saya di universiti mereka merayu...sudah habis belajar, tiada lagi pinjaman dan bergantung kepada ibu bapa."Oleh itu, kerajaan dan syarikat GLC elaun perantisan RM 800 sebulan untuk intern (pelatih industri)," katanya.

(Perdana Menteri yang juga Menteri Kewangan Datuk Seri Anwar Ibrahim ketika berucap pada Majlis Libat Urus Belanjawan 2024 di Kementerian Kewangan hari ini/Foto Bernama)

Beliau berucap demikian pada Majlis Libat Urus Belanjawan 2024, di sini hari ini.


38 PEDi tambahan diwujudkan di Pulau Pinang

BATU KAWAN, 14 Julai- Sebanyak 38 lagi Pusat Ekonomi Digital atau (PEDi) akan diwujudkan di Pulau Pinang dengan anggaran kos sebanyak RM49.4 juta, kata Timbalan Menteri Komunikasi dan Digital, Teo Nie Ching.Ini bagi melahirkan dan memperkasakan usahawan kecil ke arah pendigitalan yang inovatif dan berdaya saing. Menurut beliau peruntukan berkenaan meliputi kos pengoperasian PEDi sepanjang tempoh lima tahun."Di Pulau Pinang, kita hanya ada tiga PEDi dan Pulau Pinang akan menerima PEDi tambahan sebanyak 38 buah PEDi baharu. Salah satunya di Pulau Aman. Ia bertujuan membantu seramai hampir 200 penduduk yang dahulunya amat terkesan akibat COVID-19 kerana kemudahan liputan mudah alih yang terhad," kata Teo kepada pemberita selepas merasmikan Program Semarak Gemilang @ Pulau Aman di sini.Katanya kesemua 38 PEDi diharap dapat beroperasi sepenuhnya pada akhir Januari atau awal Februari tahun depan.“Selain itu, kita turut bekerjasama dengan platform e-dagang seperti Shopee dan Lazada untuk melatih penduduk yang berminat menjadi vendor.Penduduk akan diajar pelbagai kemahiran termasuk mereka poster dan pembungkusan,” katanya.Melalui pelaksanaan PEDi, usahawan kecil diharap dapat memperluas pasaran ke negara-negara jiran seperti Indonesia dan Thailand.Dalam pada itu, usahawan di Pulau Pinang melahirkan rasa bersyukur atas inisiatif kerajaan golongan yang memerlukan .  "Apabila tadi Timbalan Menteri KKD dah umum. Saya berasa sangat teruja jika PEDi ini dapat dijalankan di Pulau Aman, sebab banyak manfaatnya untuk komuniti kampung. Usahawan yang baru meniaga di kampung dapat menjual di alam maya," kata penduduk Pulau Aman, Siti Zawani Jumari.  "Ekonomi digital ini memberi manfaat kepada penduduk kampung, terutamanya peniaga kecil dan inap desa," kata Ketua KRT Pulau Pinang, Mohd Syukri Yusoff.

(Teo semasa merasmikan Program Semarak Gemilang @ Pulau Aman)


Skim baharu akan diwujudkan santuni veteran ATM

(Adly dalam sidang media Program Peduli Veteran (PPV) Negeri Sembilan di Tampin)

GEMAS, 14 Julai- Kementerian Pertahanan komited turun padang menyantuni veteran Angkatan Tentera Malaysia (ATM) bagi mendapatkan respons mereka dalam usaha memperkasakan mutu perkhidmatan kepada golongan berkenaan.  Timbalan Menteri, Adly Zahari berkata selain inisiatif bantuan kebajikan, perubatan, pendidikan dan perumahan sedia ada, pihaknya melalui Jabatan Hal Ehwal Veteran (JHEV) juga berusaha mengenal pasti peluang yang boleh memanfaatkan veteran.  "Jadi memang kalau di veteran ni kita punyai data-data berkaitan dan saya fikir kita boleh memberi perkhidmatan terbaik kepada veteran angkatan tentera."Dalam masa yang sama kita boleh mewujudkan skim-skim baharu kepada sistem sedia ada," kata Adly dalam sidang media Program Peduli Veteran (PPV) Negeri Sembilan di Tampin.  Dalam program itu, seramai lapan veteran ATM disantuni terdiri daripada yang uzur, asnaf dan usahawan veteran yang memerlukan bantuan.  Hadir sama Timbalan Ketua Pengarah JHEV ATM, Sophian Isswandy Ismail.

(Adly berkata skim baharu akan diwujudkan santuni veteran ATM)


Belanjawan 2024: MoF adakan siri libat urus fizikal, dalam talian

(Perdana Menteri yang juga Menteri Kewangan Datuk Seri Anwar Ibrahim ketikaberucap pada Majlis Libat Urus Belanjawan 2024 di Kementerian Kewangan hari ini/Foto Bernama)

PUTRAJAYA, 14 Julai- Kementerian Kewangan (MoF) akan meneruskan sesi libat urus; Belanjawan 2024 secara fizikal dan dalam talian bagi mendapatkan input pelbagai pihak untuk pembentangan belanjawan itu.Demikian menurut Timbalan Menteri Kewangan I, Datuk Seri Ahmad Maslan.Selain sesi libat urus yang berlangsung di Kementerian Kewangan hari ini, siri jelajah ke negeri-negeri juga akan diadakan bersama rakan sejawatannya; Steven Sim Chee Keong bagi tujuan sama."Apa yang berlaku lepas ini dua timbalan menteri akan menguruskan libat urus dalam skala kecil, terbahagi kepada dua topik dan tajuk pilihan misalnya pendidikan, perumahan, kos sara hidup, kesihatan teknologi hijau, tajuk dipecahkan antara saya dan Steven Sim (Timbalan Menteri Kewangan II). "Saya pergi ke negeri dapatkan pandangan dan pada awal tahun ini misalnya untuk Bajet 2023 saya sempat ke Selangor, Negeri Sembilan, Pulau Pinang, kali ini ada lebih masa kami bahagikan negeri untuk dapatkan maklumat lanjut dan pandangan," katanya.

(Timbalan Menteri Kewangan I, Datuk Seri Ahmad Maslan)

Beliau menyatakan demikian pada sidang media selepas Majlis Libat Urus Belanjawan 2024, di sini hari ini.Libat urus bertemakan 'Memperkasa Malaysia MADANI' itu dihadiri Perdana Menteri, Datuk Seri Anwar Ibrahim yang juga Menteri Kewangan; Ketua Setiausaha Negara, Tan Sri Mohd Zuki Ali dan Ketua Audit Negara, Datuk Wan Suraya Wan Mohd Radzi.Sesi yang berlangsung lebih dua jam itu turut dihadiri lebih 150 individu daripada pelbagai kementerian dan agensi serta pihak pemain industri antaranya Persatuan Teknologi Kebangsaan Malaysia (Pikom), Dewan Usahawan Industri Desa (DUID) dan Perbadanan Tabung Pendidikan Tinggi Nasional (PTPTN).Orang ramai juga dialu-alukan memberikan pendapat dan input mengenai Belanjawan 2024 menerusi Laman Web Khas Belanjawan Kementerian Kewangan.Ahmad Maslan memaklumkan Belanjawan 2024 akan dibentang pada Jumaat, 13 Oktober depan.


NHMS 2023, penilaian status kesihatan semasa rakyat

BANGI, 14 Julai- Tinjauan Kesihatan Kebangsaan Kesihatan dan Morbiditi 2023: Penyakit Tidak Berjangkit dan Permintaan Jagaan Kesihatan (NHMS 2023) dilancarkan hari ini.Menteri Kesihatan Dr Zaliha Mustafa berkata bancian yang bermula Julai hingga September itu bagi memberi gambaran keseluruhan tahap kesihatan masyarakat dengan memantau tren penyakit dan penggunaan perkhidmatan kesihatan.Sebanyak 36 pasukan akan mengumpul data berdasarkan temubual bersama 21,000 isi rumah di seluruh negara dan penilaian klinikal seperti antropometri, tekanan darah dan kolesterol.

"Kepentingan Tinjauan NHMS 2023 ini dalam membantu KKM untuk menambah baik polisi dan strategi kesihatan bagi membentuk masa depan yang lebih sihat untuk semua rakyat Malaysia. "Pihak KKM sentiasa komited dalam menangani faktor risiko penyakit tidak berjangkit (NCD) dan penyakit NCD, selain meningkatkan kualiti perkhidmatan", katanya dalam ucapan perasmian Tinjauan Kesihatan Kesihatan dan Morbiditi atau lebih dikenali sebagai National Health and Morbidity Survey (NHMS).Dua lagi kajian lagi turut dilaksanakan iaitu Berlemak Berkaitan Disfungsi Metabolisma di Malaysia oleh Institut Kesihatan Umum dan Tinjauan Literasi Kesihatan oleh Institut Penyelidikan Tingkahlaku Kesihatan.NHMS merupakan tinjauan yang diadakan secara berkala sejak 1986 bagi menilai status kesihatan semasa masyarakat.


KANGAR, 14 Julai- Situasi jangkitan denggi di Perlis masih membimbangkan dengan 32 kes baharu dilaporkan dalam tempoh 2 hingga 8 Julai lepas.  Walaupun jumlah itu menunjukkan penurunan 16 kes berbanding jumlah yang dilaporkan pada minggu sebelumnya, namun jumlah kumulatif kes denggi yang dilaporkan hingga 8 Julai adalah sebanyak 475.  Ini merupakan peningkatan 457 kes atau 2,538.9% berbanding tempoh yang sama pada tahun 2022 iaitu 18 kes.Dua kematian turut dilaporkan sehingga 8 Julai ini.  Exco Kesihatan negeri, Megat Hashirat Hassan dalam kenyataannya memaklumkan, sebanyak 45 lokaliti wabak denggi telah dilaporkan sehingga kini.14 lokaliti wabak denggi masih aktif termasuk satu lokaliti titik panas denggi iaitu Taman Jali dengan 16 kes.  Terdapat 3 lokaliti wabak tak terkawal iaitu lokaliti wabak Felcra Lubuk Sireh dengan 16 kes, lokaliti wabak Taman Melati Indah (6 kes) dan lokaliti wabak Taman Kemajuan (10 kes).  "Sebanyak dua lokaliti wabak baharu dilaporkan sepanjang minggu lalu iaitu lokaliti Taman Ira dan lokaliti Taman Emas dan empat mukim yang menunjukkan beban kes terbanyak iaitu mukim Titi Tinggi dengan 112 kes, Mukim Kuala Perlis dengan 89 kes, Mukim Utan Aji dengan 81 kes dan Mukim Sena dengan 52 kes," kata Megat Hashirat kepada media di sini.  Hingga 8 Julai 2023, sebanyak 165 notis kompaun bawah Akta Pemusnahan Serangga Pembawa Penyakit (APSPP) 1975 telah dikeluarkan kepada premis yang didapati mempunyai pembiakan nyamuk Aedes.

(Situasi jangkitan denggi di Perlis masih membimbangkan)


Warga emas rugi lebih RM100,000 terperdaya 'Phone-Scam'

IPOH, 14 Julai- Seorang wanita warga emas kerugian lebih RM100,000 selepas terpedaya dengan sindiket 'Phone Scam'.  Ketua Polis Perak Datuk Seri Mohd Yusri Hassan Basri berkata, mangsa berusia 67 tahun itu menerima panggilan daripada tiga suspek yang mengaku sebagai ejen syarikat penghantaran barang, seorang yang menyamar sebagai pegawai polis dan seorang lagi mendakwa berpangkat Datuk, pada awal bulan lepas. Beliau dalam satu kenyataan menjelaskan, mangsa diberitahu oleh suspek terdapat satu bungkusan yang mengandungi Kad Pengenalan milik mangsa telah dihantar ke alamat di Perlis, namun rumah tersebut tidak berpenghuni.

(Ketua Polis Perak Datuk Seri Mohd Yusri Hassan Basri)

"Mangsa telah bercakap dengan suspek yang menyamar sebagai pegawai polis kononnya mangsa terlibat dengan kes pengubahan wang haram dan dadah.  "Selepas itu, panggilan mangsa telah disambungkan kepada seorang lelaki menggelarkan diri sebagai Datuk yang memintanya mendedahkan semua maklumat akaun bank.  "Akibat ketakutan, wanita itu memberikan semua maklumat perbankan miliknya termasuk aplikasi dalam talian di telefon bimbit dan mendepositkan lebih RM10,900 ke satu akaun diberikan lelaki berkenaan.  Beliau berkata mangsa menyedari ditipu selepas semakan dibuat pada Khamis mendapati terdapat lapan transaksi pindahan wang berjumlah RM102,950 ke atas tiga akaun yang tidak dikenali berlaku pada 12 Jun lalu.  Tambahnya, mangsa cuba menghubungi suspek, namun gagal sebelum membuat satu laporan polis.  Kes disiasat di bawah Seksyen 420 Kanun Keseksaan.


200,000 Penerima STR terima SARa RM600 mulai Isnin

PUTRAJAYA, 14 Julai- Lebih 200,000 penerima Sumbangan Tunai Rahmah (STR) yang dikategorikan sebagai miskin tegar akan menerima Sumbangan Asas Rahmah (SARa) sebanyak RM600 mulai Isnin ini. Perdana Menteri Datuk Seri Anwar Ibrahim berkata, pemberian itu merupakan antara pengumuman yang dibuat menerusi Jaringan Perlindungan Sosial untuk membantu golongan sasar. "Sumbangan Tunai Rahmah, kos sara hidup ditambah 200,000 penerima STR dikategorikan miskin tegar melalui data e-kasih terima Sumbangan Asas Rahmah RM600 mula 17 Julai mendapat barang keperluan asas", katanya.“Kerajaan telah menyediakan STR untuk meringankan kos sara hidup rakyat. Beliau berkata demikian ketika berucap di Majlis Libat Urus Belanjawan 2024 di sini.

(Perdana Menteri Datuk Seri Anwar Ibrahim)


Salam Baitullah rekod 10 juta tontonan

KUALA LUMPUR, 14 Julai- Hampir 10 juta tontonan direkodkan menerusi Program Salam Baitullah, sepanjang 14 hari bersiaran di TV1, bersempena musim Haji 1444H.Menurut Ketua Pengarah Penyiaran, Suhaimi Sulaiman, tampil dengan konsep baharu, segmen kuiz Salam Baitullah yang diperkenal kali ini menerima sambutan menggalakkan."Saya begitu bangga dengan produksi Salam Baitullah, kualiti bagus, penceritaannya bagus, pelaporan bagus."Sebab saya pun pernah bertugas sebagai wartawan dan bukan senang berada di lokasi untuk menyampaikan fakta dan maklumat."Apa yang penonton lihat di kaca televisyen itu 'almost perfect'...itu sangat penting dan saya bangga dengan apa yang telah dihasilkan oleh pasukan produksi Salam Baitullah," katanya.

Beliau ditemui pemberita selepas Majlis Penutup dan Penyampaian Hadiah Pemenang Kuiz Salam Baitullah 2023/1444H, di sini hari ini.Bagi pemenang kuiz, mereka melahirkan rasa syukur dan gembira berjaya memenangi kuiz dianjurkan."Saya rasa bersyukur memenangi peraduan Salam Baitullah pada tahun ini, sebab saya sudah mencuba beberapa tahun yang lepas dan alhamdulillah hari ini rezeki saya, kata Pemenang Kuiz Terkumpul Salam Baitullah, Muhammad Arif Mohd Radzi.

"Saya begitu terkejut sewaktu diumumkan pemenang utama bagi kuiz media sosial, rasa gembira sangat dan bersyukur atas kemenangan ini dan hadiah ini juga atas doa ibu dan saya akan bawa ibu untuk menunaikan umrah insya-Allah, menurut Pemenang Kuiz Terkumpul Media Sosial Salam Baitullah, Abdul Azam Abdul Hamid.

Bertemakan 'Penyucian Jiwa, Kemuncak Ibadah', Salam Baitullah 2023 menampilkan gandingan pengacara terkenal Ustaz Hariz Ismail dan Ustaz Mohd Fakrul Radzi. Segmen YouTube Salam Baitullah kendalian pengacara Yatt Hamzah turut menerima tontonan menggalakkan.Salam Baitullah tahun ini dijayakan Aafiyat Holdings Sdn Bhd dan Olive House sebagai penaja utama.Manakala rakan strategik terdiri daripada Jay Ibrahim Travel & Tours Sdn Bhd; Royale Chulan Hotel Kuala Lumpur; Kashmir House; Saudagar Aiman; Reezqa Global dan Adabi.


PUTRAJAYA, 14 Julai- Penyelarasan perundangan dan kehakiman syariah, antara isu yang akan dibincangkan dalam Mesyuarat Jawatankuasa Teknikal MABIMS di Singapura pada November ini. Menteri di Jabatan Perdana Menteri (Hal Ehwal Agama), Datuk Dr. Mohd Na'im Mokhtar berkata, tumpuan diberi kepada isu berkaitan prosedur perkahwinan Islam antara pasangan berbeza negara.  "Insya-Allah kita akan tubuhkan satu kumpulan tumpuan (focus group) bawah MABIMS yang akan melihat isu-isu berkaitan dengan perundangan dan kehakiman syariah. Kita banyak isu perkahwinan antara rakyat Singapura-Malaysia, Brunei-Malaysia, Brunei-Singapura," kata Mohd Na'im kepada pemberita selepas menerima kunjungan delegasi Singapura termasuk Menteri Bertangunggjawab bagi Ehwal Masyarakat Islam republik itu, Masaogos Zulkifli di sini.  Katanya lagi, pertemuan dua hala itu turut meneliti usaha pembangunan komuniti masyarakat islam di antara dua negara termasuklah berkaitan dengan pembangunan sosial dan keluarga.  MABIMS merupakan Pertemuan Tahunan Tidak Rasmi Menteri Agama Brunei, Indonesia, Malaysia dan Singapura.

(MABIMS bincang prosedur perkahwinan pasangan Islam berbeza negara)


Pelaburan Tesla Inc, SpaceX buka peluang kerja tenaga mahir

(Pertemuan secara maya bersama Elon Musk/Fb Anwar Ibrahim)

GOMBAK, 14 Julai- Pelaburan Tesla Inc dan SpaceX bakal membuka peluang pekerjaan bagi tenaga kerja mahir di negara ini.

Perdana Menteri, Datuk Seri Anwar Ibrahim berkata perkembangan terbaik itu mampu memberi impak positif kepada pelbagi sektor sekali gus memperkukuh pertumbuhan ekonomi negara.Jelasnya, sektor kenderaan elektrik (EV) negara sedia ada akan terus diperluas menerusi kerjasama strategik itu yang akan memulakan operasi Tesla Inc di Cyberjaya.Kerjasama Malaysia dan SpaceX menerusi perkhidmatan satelit Starlink menawarkan kemudahan internet di kawasan luar bandar, sekolah dan universiti yang mampu dimiliki oleh rakyat.

(Perdana Menteri, Datuk Seri Anwar Ibrahim/BERNAMA)

"Tentang (perkhidmatan satelit) Starlink, ia melibatkan akses kepada internet, ketersalinghubungan, kita bersetuju (kerjasama ini) akan memberi ruang kepada semua kawasan luar bandar, sekolah-sekolah dan universiti untuk mendapatkan direct internet yang murah.

"Malah Elon nyatakan dalam hal ini (Starlink) walaupun 40 (satelit) disediakan awal tapi beliau beri pengakuan sebentar tadi untuk keutamaan diberikan kepada Malaysia."Mengenai SpaceX itu, tiga syarikat Malaysia telah terlibat dalam projek itu. Maknanya, persetujuan dia untuk melabur secara besar, dia telah bagi pengakuan untuk mengadakan kunjungan ke Malaysia dalam masa terdekat", katanya kepada media selepas menunaikan solat Jumaat di Masjid Al-Khairiyah Taman Seri Gombak hari ini.Terdahulu Perdana Menteri mengadakan sidang video bersama jutawan Elon Musk bagi membincangkan pelaburan pembuatan kereta Tesla di negara ini serta perkhidmatan komunikasi satelit SpaceX.


Tarif Elektrik Hijau pada kadar 21.8 sen/kWj Ogos ini

PUTRAJAYA, 14 Julai- Bermula 1 Ogos ini, tarif premium baharu bagi Tarif Elektrik Hijau (GET) adalah pada kadar 21.8 sen/kWj.Kadar tarif premium GET sedia ada, iaitu 3.7 sen/kWj akan dikekalkan dari 1 Julai hingga 31 Julai 2023.Jelas Menteri Sumber Asli, Alam Sekitar dan Perubahan Iklim, Nik Nazmi Nik Ahmad, penetapan kadar baharu tersebut berdasarkan penanda aras harga runcit bekalan elektrik hijau."Tarif baharu GET ditetapkan pada kadar 21.8 sen/kWj iaitu berdasarkan kepada penanda aras penetapan harga runcit bekalan elektrik hijau di negara jiran yang menawarkan produk yang serupa."Kaedah penetapan tarif serta kadar tarif premium baharu ini akan berkuat kuasa mulai 1 Ogos 2023."Kadar tarif premium GET sedia ada iaitu 3.7sen/kWj akan dikekalkan dari 1 Julai 2023 hingga 31 Julai 2023."Oleh itu, pihak TNB akan melakukan penyesuaian terhadap bil elektrik bagi pengguna eletrik terlibat," katanya pada sidang media khas, di sini hari ini.

(Menteri Sumber Asli, Alam Sekitar dan Perubahan Iklim, Nik Nazmi Nik Ahmad)

Tambah beliau, pengguna yang melanggan program GET juga tidak akan dikenakan caj Pelepasan Kos Tidak Seimbang (ICPT) kerana penjanaan daripada sumber Tenaga Boleh Baharu (TBB) tidak membabitkan penggunaan bahan api fosil.Pengguna sedia ada akan diberi tempoh hingga 31 Julai ini untuk mengesahkan semula langganan dan akan ditamatkan langganan sekiranya tiada sebarang pemakluman diterima.Tarif Elektrik Hijau yang diperkenalkan pada tahun 2022 adalah satu inisiatif dalam mengurangkan pembebasan gas rumah hijau melalui langganan bekalan elektrik yang dijana daripada sumber TBB.

Garis panduan berkaitan REE dikeluarkan dalam masa terdekat Dalam perkembangan lain, Nik Nazmi memaklumkan garis panduan berkaitan pengurusan unsur nadir bumi, REE akan dikeluarkan kerajaan dalam masa terdekat.Katanya, satu garis panduan yang jelas perlu dalam soal pengurusan REE secara lebih cekap."Kita akan 'come out' SOP, di peringkat persekutuan sudah siap untuk REE, kita juga akan turun ke bawah tengok keadaan dan sebagainya."Kita juga akan 'come out' dengan polisi daripada peringkat upstream sampai ke downstream bagaimana kita nak mengeksploitasi REE ini sebab antara kebimbangan kita adalah tidak mahu REE ini dieksport dalam keadaan 'raw' dan kita tidak dapat tambah nilai daripada perkara ini," katanya.Beliau mengulas kejayaan Polis Kedah membongkar kegiatan pemerdagangan manusia dan aktiviti mencuri REE di Bukit Enggang, Sik, Kedah.


Bella dipindahkan ke Johor Bahru

JOHOR BAHRU, 14 Julai- Bella, remaja perempuan Sindrom Down yang menjadi mangsa penganiayaan dan pengabaian pengasas Rumah Siti Bonda, kini dipindahkan ke Johor Bahru, Johor.

Perkara itu dimaklumkan menerusi catatan Facebook rasmi Isteri Tunku Mahkota Johor, Che Puan Besar Khaleeda Bustamam. Pemindahan dilakukan atas usaha kerajaan Johor bersama Kementerian Pembangunan Wanita, Keluarga dan Masyarakat, dan Jabatan Kebajikan Masyarakat Johor.  Menurut catatan itu, Bella, 13 tahun, sedang menyesuaikan diri di tempat dan persekitaran baharu.  Che Puan Besar Khaleeda turut meluangkan masa melawat Bella bersama rakan-rakannya pagi tadi.

(Bella, 13 tahun, sedang menyesuaikan diri di tempat dan persekitaran baharu)


Penunggang motosikal maut bertembung kereta

(Penunggang motosikal yang tersebut tercampak sejauh empat meter, disahkan meninggal dunia oleh petugas kesihatan)

SEGAMAT, 14 Julai- Seorang lelaki berumur 24 tahun maut selepas motosikal ditunggang terbabit kemalangan dengan sebuah kereta di KM2, Jalan Muar-Labis, Segamat, pagi tadi.  Ketua Polis Daerah Segamat, Superintendan Ahmad Zamry Marinsah memaklumkan, pemandu kereta terlibat, cedera parah di bahagian pinggang dan tangan, kini menerima rawatan di Hospital Segamat.  "Siasatan awal mendapati kereta berkenaan bergerak dari arah Labis ke Muar di kawasan ladang kelapa sawit, sebelum hilang kawalan dan memasuki laluan bertentangan.  "Insiden itu menyebabkannya bertembung dengan motosikal mangsa yang datang dari arah Muar," katanya.  Penunggang motosikal yang tersebut tercampak sejauh empat meter, disahkan meninggal dunia oleh petugas kesihatan.  Seramai sepuluh anggota dari Balai Bomba dan Penyelamat Labis, digerakkan ke lokasi bagi mengeluarkan mangsa terlibat.  Kes disiasat mengikut Seksyen 41 ( 1 ) Akta Pengangkutan Jalan 1987.


Manipulasi harga panadol, peniaga didenda RM1,500

MELAKA, 14 Julai - Seorang pengusaha stesen minyak didenda RM1,500 oleh Mahkamah Majistret Ayer Keroh hari ini selepas mengaku bersalah atas kesalahan memanipulasi harga produk ubatan. Majistret Nabila Nizam menjatuhkan hukuman itu ke atas Mohd Ashraf Mohd Yusof, 33, dan memerintahkannya dipenjara sebulan jika gagal membayar denda.Mohd Ashraf membayar denda tersebut. Mengikut pertuduhan beliau didapati memberi gambaran mengelirukan mengenai harga barangan Panadol Menstrual 10's yang dipamerkan dengan harga RM5.40 berbeza dengan harga yang diimbas pada mesin pengimbas iaitu RM7.20. Dia didakwa melakukan kesalahan itu di sebuah kedai serbaneka stesen minyak di Lebuh Ayer Keroh di sini pada 11.15 pagi 5 Jan lepas, mengikut Seksyen 12(1)(b) Akta Perlindungan Pengguna 1999 dan boleh dihukum mengikut Seksyen 25(1)(b) akta sama.Pegawai Pendakwa Kementerian Perdagangan Dalam Negeri dan Kos Sara Hidup (KPDN) Melaka Norhysam Mohd Noor memohon hukuman setimpal kerana kesalahan itu melibatkan produk kesihatan yang merupakan barangan keperluan asas pengguna.Mohd Ashraf yang tidak diwakili peguam memohon denda minimum kerana kesalahan itu berpunca daripada kecuaian dan bukan niatnya untuk mengelirukan pengguna, selain perlu menjaga dua anak kerana isterinya seorang doktor yang berkhidmat di Perak. - BERNAMA


Aniaya kanak-kanak: Dua guru mengaku tidak bersalah di Mahkamah Sesyen Ipoh

IPOH, 14 Julai- Dua guru mengaku tidak bersalah di Mahkamah Sesyen Ipoh atas tiga pertuduhan melakukan penganiayaan terhadap kanak-kanak di bawah jagaan mereka, awal bulan ini.  Tertuduh Wan Suhaila Mior Khir, 32 tahun dan Nor Shafina Abdul Khair, 26 tahun membuat pengakuan itu di hadapan Hakim Ainul Shahrin Mohamed.  Berdasarkan pertuduhan, kedua-duanya didakwa melakukan penganiayaan terhadap lima kanak-kanak berusia dua tahun di Taska Nur Raihan beralamat No 1 Laluan Meru Perdana 5 Taman Meru Perdana 2, Chemor.  Kesalahan itu dilakukan tertuduh antara jam 9.37 pagi hingga 4.15 petang pada 4 dan 6 Julai lalu.

Mereka didakwa di bawah Seksyen 31(1)(a) Akta Kanak-Kanak 2001 yang membawa hukuman denda maksimum RM50,000 atau penjara tidak melebihi 20 tahun atau kedua-duanya jika sabit kesalahan.  Pendakwaan dikendalikan Timbalan Pendakwa Raya, Qurratu'aini Khalifah dan S S Evangelin.  Manakala tertuduh Wan Suhaila dan Nor Shafina, masing-masing diwakili peguam Raja Mohd Iskandar Zulkharnian Raja Abdul Malek dan Mohammad Syarifuddin Zaid.  Sementara itu, di Mahkamah Majistret Ipoh, pengurus taska tersebut turut mengaku tidak bersalah atas pertuduhan meninggalkan kanak-kanak perempuan berusia dua tahun tanpa pengawasan dan pemeliharaan sehingga menyebabkan kecederaan pada jam 4.14 petang, 6 Julai lalu.  Dia didakwa mengikut Seksyen 33(1)(a) Akta Kanak-Kanak 2001 yang membawa hukuman denda RM20,000 atau penjara tidak melebihi lima tahun atau kedua-duanya.  Sebutan semula kes pada 16 Ogos depan.


Che Puan Besar Khaleeda santuni Bella

JOHOR BAHRU, 14 Julai -  Isteri Tunku Mahkota Johor (TMJ), Tunku Ismail Sultan Ibrahim iaitu Che' Puan Khaleeda Bustamam menyantuni remaja perempuan Sindrom Down, dikenali sebagai adik Bella, 13 tahun di sini pagi tadi.Menerusi hantaran di laman Facebook, Che' Puan Besar Khaleeda berkongsi beberapa keping gambar ketika meluangkan masa melawat adik Bella dan rakan-rakannya di salah sebuah premis yang tidak dinamakan. "Pada masa ini, adik Bella sudah dipindahkan ke Johor Bahru dan sedang menyesuaikan diri di tempat dan persekitaran yang baharu," titah baginda. Pemindahan dilakukan atas usaha Kerajaan Johor, bersama Kementerian Pembangunan Wanita Keluarga dan Masyarakat, dan Jabatan Kebajikan Masyarakat Johor. Che' Puan Khaleeda merupakan antara individu yang lantang memperjuangkan kes penderaan kanak-kanak seperti yang menimpa kanak-kanak istimewa seperti Bella yang dianiaya dan diabaikan ketika berada di bawah pusat penjagaan Rumah Bonda yang diselia oleh Siti Bainun Ahd Razali.Remaja sindrom down itu sebelum ini mengalami kecederaan seperti melecur di tangan, dada, paha dan beberapa bahagian lain serta kesan luka lama di tubuhnya.Kali pertama baginda bertemu adik Bella pada 15 Mei lalu di Legoland.

(Che' Puan Khaleeda menyantuni Bella/FOTO FB Che Puan Khaleeda)


Program Jualan Rahmah, RM30 juta telah dibelanjakan

TUMPAT, 14 Julai- Sebanyak RM30 juta daripada keseluruhan RM100 juta peruntukan dibelanjakan kerajaan menerusi program Jualan Rahmah bagi membantu golongan berpendapatan rendah bermula pertengahan April hingga 30 Jun lalu.Timbalan Menteri Perdagangan Dalam Negeri dan Kos Sara Hidup (KPDN), Senator Fuziah Salleh berkata program tersebut telah memberi manfaat kepada 1.1 juta pengunjung di seluruh negara. Pihaknya komited memastikan subsidi diperuntukkan dapat terus dinikmati oleh mereka yang layak. "Sebanyak RM30 juta telah dibelanjakan daripada RM100 juta untuk program Jualan Rahmah. Kita akan memastikan ia akan terus dilaksanakan sehingga RM100 juta. Doakan kita dapat bajet yang lebih banyak tahun hadapan," katanya pada sidang media selepas merasmikan Karnival Jualan Rahmah di Laman Warisan Kampung Laut di sini.Mengulas lanjut katanya, program Jualan Rahmah diadakan menerusi tiga konsep iaitu di dalam premis seperti pasar raya, premis luar serta secara bergerak melibatkan kawasan kampung dan luar bandar.  Tambah Fuziah, bagi Jualan Rahmah secara mobile atau bergerak, orang ramai boleh menyemak jadual laluan dan perjalanan menerusi laman web rasmi kementerian tersebut bagi mendapatkan barangan keperluan bersubsidi pada harga lebih murah.  Dalam perkembangan lain, Fuziah berkata, kerajaan akan memperkenalkan susu formula dengan harga Rahmah bagi membantu meringankan beban rakyat dalam masa terdekat. Pihaknya telah melaksanakan sesi libat urus dan kini sedang menunggu tawaran harga daripada pengeluar-pengeluar susu tepung tersebut.  "Kita jangka dalam masa terdekat kerana libat urus itu berterusan dan maklum balas diterima amat positif daripada pengeluar-pengeluar kilang," katanya.Jun lalu, KPDN mengambil maklum mengenai kenaikan harga susu formula di pasaran dan akan mengadakan sesi libat urus bersama syarikat pengeluar susu itu bagi membincangkan berkenaan harga Rahmah.

(Pihaknya telah melaksanakan sesi libat urus dan kini sedang menunggu tawaran harga daripada pengeluar-pengeluar susu tepung tersebut)


Pukul anjing, dua lelaki mengaku tidak bersalah

GEORGE TOWN, 14 Julai- Seorang pemandu bas kilang dan nelayan dihadapkan ke Mahkamah Sesyen George Town hari ini atas tuduhan memukul seekor anjing pada 8 Julai lalu.Rosli Mat Zain dan Suhaili Haron, masing-masing berusia 53 dan 49 tahun, selaku Orang Kena Saman (OKS) mengaku tidak bersalah selepas pertuduhan dibacakan dihadapan Hakim Mohammad Khalid Ab Karim.Mengikut pertuduhan, mereka didakwa memukul seekor anjing yang berada di dalam longkang di Kampung Teluk Tempoyak.Kedua-dua tertuduh didakwa melakukan perbuatan itu pada pukul 8.30 malam, 8 Julai lalu, mengikut Seksyen 29 (1) (a) Akta Kebajikan Haiwan 2015.Pendakwaan dikendalikan Timbalan Pendakwa Raya, Lim Jin Hong, manakala kedua-dua tertuduh tidak diwakili peguam.Hakim membenarkan kedua-dua tertuduh diikat jamin RM1,000 dengan seorang penjamin serta syarat tambahan, perlu melapor diri di balai polis berhampiran setiap awal bulan sehingga kes selesai.Kes akan disebut semula pada 16 Ogos depan.

(Kedua-dua tertuduh didakwa melakukan perbuatan itu pada pukul 8.30 malam, 8 Julai lalu, mengikut Seksyen 29 (1) (a) Akta Kebajikan Haiwan 2015)


PRU DUN ke-15: PKR Negeri Sembilan dijangka umum calon minggu hadapan

SEREMBAN, 14 Julai- Pengerusi Majlis Pimpinan Negeri (MPN) Parti Keadilan Rakyat (PKR) Negeri Sembilan, Datuk Seri Aminuddin Harun memberi bayangan keputusan calon yang bakal bertanding pada Pilihan raya Umum Dewan Undangan Negeri ke-15 (PRU DUN ke-15) akan diputuskan pada minggu hadapan.  Aminuddin yang juga Pengerusi Pakatan Harapan (PH) Negeri Sembilan berkata pihaknya kini dalam peringkat pemilihan dan penentuan."Presiden PKR, Datuk Seri Anwar Ibrahim akan mengumumkan calon terpilih."Kita akan putuskan minggu hadapan."Proses pemilihan calon itu kini mencapai 60 hingga 70 peratus," katanya dalam sidang media selepas menyampaikan keputusan dan sumbangan kepada pelajar terbaik Sijil Tinggi Pelajaran Malaysia (STPM) Negeri Sembilan di sini.

(Aminuddin yang juga Pengerusi Pakatan Harapan (PH) Negeri Sembilan berkata pihaknya kini dalam peringkat pemilihan dan penentuan)


Anwar, Elon Musk adakan pertemuan maya, bincang perkhidmatan satelit Starlink

PUTRAJAYA, 14 Julai- Perdana Menteri, Datuk Seri Anwar Ibrahim hari ini mengadakan perbincangan mengenai penyertaan syarikat SpaceX milik Elon Musk dalam perkhidmatan satelit Starlink di negara ini yang dapat menyumbang kepada capaian internet lebih laju dan meluas terutama di kawasan pedalaman.Menurut Anwar, pembangunan kemudahan itu hanya memerlukan infrastruktur fizikal dan tanah yang minimum bagi meningkatkan rangkaian internet global."Inisiatif ini akan meningkatkan keupayaan dan kesejahteraan rakyat, terutamanya daripada aspek pendidikan dan potensi teknologi pertanian serta penjanaan pendapatan," menurut kenyataan itu.Terdahulu, perdana menteri mengadakan pertemuan melalui persidangan video bersama-sama dengan Pengasas dan Ketua Pegawai Eksekutif (CEO) SpaceX, Elon Musk dan Pengarah Kanan SpaceX, Lauren Dreyer.Turut hadir menyertai sidang video itu, Menteri Pelaburan, Perdagangan dan Industri, Tengku Datuk Seri Zafrul Tengku Abdul Aziz dan Menteri Komunikasi dan Digital, Fahmi Fadzil.Starlink adalah penyedia rangkaian internet jalur lebar berkelajuan tinggi dan pendaman rendah yang dikendalikan syarikat aeroangkasa milik Elon Musk, SpaceX.Pada perbincangan itu, perdana menteri turut mengalu-alukan minat dan keputusan pelaburan syarikat (Tesla) di Malaysia dan juga kesediaan Elon Musk untuk datang ke Malaysia.Beliau turut mengucapkan tahniah dan dokongan kerajaan atas pembukaan Ibu Pejabat, Pusat Servis dan Pusat Pengalaman jenama kenderaan elektrik Tesla milik Elon Musk di Selangor pada tahun ini.Dalam perkembangan berkaitan Malaysia akan terus memperkasakan komitmen dalam soal pelepasan karbon sifar bersih atau ‘net-zero emissions’ seawal-awalnya pada tahun 2050."Malaysia mempunyai pelan dan ekosistem komprehensif, serta sumber yang berdaya saing dalam menyokong industri tenaga bersih termasuk mobiliti elektrik," katanya.

Artikel berkaitanPelancaran satelit Starlink cetus fenomena cahaya


Program Jualan Rahmah Bergerak wajar diteruskan

KUALA LUMPUR, 14 Julai - Orang ramai khususnya golongan berpendapatan rendah B40 tidak melepaskan peluang untuk membeli barangan keperluan harian pada harga yang lebih murah menerusi Program Jualan Rahmah Bergerak.Pengarah Kementerian Perdagangan Dalam Negeri Wilayah Persekutuan Kuala Lumpur dan Kos Sara Hidup (KPDN), Ariffin Samsudin berkata sebanyak 12 jenis barang keperluan asas habis dijual setiap hari pada Program yang bermula pada 25 Jun itu."Setiap barangan ditawarkan harga diskaun sehingga 30 peratus, dengan jumlah keseluruhan diskaun mencecah RM30,000 di setiap lokasi."Kami juga menyasarkan di 33 lokasi terpilih untuk meneruskan program ini sehingga 1 Ogos depan," katanya pada program jualan di Pangsapuri Taman Sejahtera, Segambut di sini semalam.

(Jualan Rahmah Bergerak di Pangsapuri Taman Sejahtera, Segambut)

Ini pula pendapat orang ramai yang ditemui RTM di kawasan Jualan Rahmah Bergerak di Pangsapuri Taman Sejahtera, Segambut."Saya rasa gembira sebab saya dapat berbelanja dengan jimat dalam program Jualan Rahmah ini," kata Kamariah Ramli."Program yang dilakukan oleh kerajaan ini baik untuk rakyat, dapat memudahkan masyarakat yang tidak berkemampuan untuk membeli barang keperluan di sini," kata Mohd Sukri Abdullah."Saya tengok ramai orang membeli di sini, semua orang dapat bantuan sekali gus meringankan beban keluarga dan saya berharap program seperti ini diteruskan di semua tempat," menurut Komathi Subramaniam."Saya kalau beli beras kat kedai luar, harga sekampit beras untuk 10kg mencecah RM20. Tapi melalui program ini saya dapat beli dengan harga yang lebih murah. Sama juga dengan harga gula. Jadi semoga program ini dapat diteruskan bagi membantu golongan yang tidak mampu," kata Esah Hashim.Program Jualan Rahmah Bergerak ini turut menawarkan ayam pada harga RM10 seekor, minyak masak 5kg pada harga RM20 sebotol, telur ayam kampung pada harga RM10 bagi sepapan, dan beras 5kg pada harga RM10 sekampit.

ARTIKEL BERKAITAN:Jualan Rahmah: Jabatan dan agensi KKD pergiat hebahan Jualan Rahmah Perlis tawar barang keperluan AidiladhaPulau Pinang negeri pertama, inisiatif Treler Jualan Rahmah BergerakJualan Rahmah Aidiladha bermula 16-28 Jun


Lapan maut, bot karam di Senegal

(Pasukan penyelamat yang menjalankan operasi mencari mangsa bot karamdi pantai utara Senegal)

DAKAR, 14 Julai- Sekurang-kurangnya lapan orang maut apabila sebuah bot kayu terbalik di pantai utara Senegal yang menjadi laluan migran ke Kepulauan Canary di Sepanyol.Media tempatan melaporkan bot terbabit membawa migran dan angka korban mungkin meningkat susulan berdasarkan kes lampau, bot membawa golongan itu biasanya akan memuatkan lebih 100 orang.“Terdapat lapan mangsa tidak bernyawa dan empat cedera,” menurut Menteri Dalam Negeri, Antoine Felix Diome selepas melawat mangsa cedera di sebuah hospital di Saint-Louis.

Bot terbabit dilapor berlepas dari selatan negara dan kemalangan berlaku pada Rabu.

(Mangsa bot karam yang terselamat di sebuah hospital di Saint-Louis)


Fahmi ucap takziah atas pemergian Presiden FDAM 'Mat London'

KUALA LUMPUR, 14 Julai - Menteri Komunikasi dan Digital, Fahmi Fadzil mengucapkan takziah atas pemergian Presiden Persatuan Pengarah Filem Malaysia (FDAM), Dr Ahmad Ibrahim atau lebih dikenali sebagai Mat London yang menghembuskan nafas terakhirnya pada kira-kira 5.57 pagi tadi akibat jangkitan paru-paru.Menerusi hantaran di media sosial, beliau mendoakan agar Allahyarham ditempatkan dalam kalangan orang yang beriman dan keluarga Allahyarham tabah dengan ujian ini. "Innalillahi wa inna ilaihi raji’un. Salam takziah buat keluarga Allahyarham Dr. Ahmad Ibrahim atau Mat London, pelakon dan pengarah, yang telah meninggal dunia hari ini.Semoga keluarga Allahyarham tabah dengan ujian ini. Al-Fatihah," katanya.Kesihatan Mat London, 74 tahun dilaporkan kian merosot selepas dimasukkan ke Unit Rawatan Rapi (ICU) HKL sejak 16 Jun lalu.Jenazah Allahyarham akan dibawa ke Masjid Al-Mardhiyah Taman Melawati pagi ini dan akan dikebumikan di Tanah Perkuburan Islam Kampung Klang Gate, Taman Melawati selepas solat Jumaat.Menurut anak Allahyarham, Salmany Akir Ahmad, bapanya seorang yang penyayang dan sering memastikan keluarganya berkumpul ketika majlis atau perayaan, meskipun anak-anak duduk berasingan.Katanya, Allahyarham seorang seniman yang sentiasa menjaga kebajikan rakan industri kreatif dan ketika negara berhadapan pandemik COVID-19, beliau berjuang untuk memastikan anak seni terus dibenarkan berkarya.

(Foto Fail: Allahyarham Ahmad Ibrahim atau Mat London)


Kebocoran data peribadi: JPDP siasat laman sesawang Misi Rakyat

(Pengasas laman sesawang Misi Rakyat, Nur Ahmad Faiz Mohd Azmi)

KUALA LUMPUR, 14 Julai - Jabatan Perlindungan Data Peribadi (JPDP) telah memulakan siasatan terhadap dakwaan insiden ketirisan data peribadi laman sesawang Misi Rakyat milik syarikat Bangsa Bertauhid Sdn. Bhd.JPDP menerusi kenyataan memaklumkan, pengasasnya Nur Ahmad Faiz Mohd Azmi juga telah dipanggil hadir ke pejabat itu bagi prosedur rakaman percakapan semalam.JPDP bekerjasama dengan CyberSecurity Malaysia (CSM) untuk menjalankan siasatan lanjut bagi mengenal pasti sekiranya berlakunya sebarang pelanggaran di bawah Akta Perlindungan Data Peribadi 2010 [Akta 709].Susulan dakwaan tersebut, JPDP telah menerima laporan insidien ketirisan data laman sesawang Misi Rakyat daripada MyCERT pada 4 Julai lalu."Pada hari yang sama, JPDP telah menghubungi syarikat Bangsa Bertauhid Sdn. Bhd. untuk mendapatkan pengesahan berkenaan insiden dan sampel data yang terlibat."JPDP juga telah mengarahkan syarikat tersebut untuk menjalankan siasatan dalaman dan melengkapkan borang Notifikasi Ketirisan Data (DBN)," kata JPDP hari ini.JPDP menggesa agar semua syarikat dan organisasi yang memproses data peribadi dalam transaksi komersial untuk mematuhi Prinsip, Peraturan dan Standard Perlindungan Data Peribadi di bawah Akta 709. "Syarikat dan organisasi juga diingatkan agar lebih berhati-hati ketika memproses data peribadi bagi mengelak berlakunya insiden ketirisan data peribadi," katanya.

Berdasarkan semakan Misi Rakyat adalah aplikasi dalam talian yang mengendalikan pelbagai misi seperti jualan makanan - Misi Food, bantuan kemanusiaan - Misi Bantuan dan beberapa misi lain yang belum diaktifkan.


Kenaikan harga barang, KPDN Melaka tidak terima sebarang aduan rasmi

PANTAI PUTERI, 14 Julai- Kementerian Perdagangan Dalam Negeri dan Kos Sara Hidup (KPDN) Melaka tidak menerima sebarang aduan rasmi mengenai kenaikan harga barang.  Pengarahnya, Norena Jaafar berkata ini kerana pihaknya sentiasa mengadakan pemantauan harga di semua premis perniagaan.  Sebanyak 10 pasukan penguat kuasa digerakkan dari pukul 6.00 pagi hingga 10.00 malam setiap hari.  Katanya, jika didapati benar berlaku kenaikan harga barang, pihaknya akan mengeluarkan notis kepada premis terlibat. "Orang ramai menggunakan media sosial mereka untuk membuat aduan mengenai harga barang. Kami akan ke premis terlibat untuk siasatan lanjut. Pengguna diminta terus melaporkan kepada KPDN sekiranya terdapat kenaikan harga barang," katanya selepas menjadi tetamu dalam program Selamat Pagi Malaysia (SPM) di sini.


Warga PDRM harus kritis, konstruktif dalam menjalankan tugas - Ayob Khan

(Timbalan Ketua Polis Negara, Datuk Seri Ayob Khan Mydin Pitchay/ BERNAMA)

KUALA TERENGGANU, 14 Julai- Setiap warga kerja Polis Diraja Malaysia (PDRM) diingatkan agar sentiasa berfikiran kritis dan konstruktif dalam menjalankan tanggungjawab, kreatif serta inovatif dalam mencari penyelesaian apabila berdepan sebarang isu.Timbalan Ketua Polis Negara, Datuk Seri Ayob Khan Mydin Pitchay berkata tanggungjawab yang digalas warga PDRM, bukan hanya tertumpu kepada usaha mengurangkan indeks jenayah atau menjaga ketenteraman awam, tetapi juga meliputi pengukuhan pasukan dari aspek modal insan dan keperluan logistik. Katanya, pucuk pimpinan amat menggalakkan warganya untuk mempertingkatkan ilmu pengetahuan serta arif dengan penugasan yang dilakukan, selain mempunyai keseimbangan rohani dan jasmani ketika mendepani masyarakat yang semakin peka hari ini. "Dalam mendepani kesibukan menjelang Pilihan Raya Negeri (PRN), Alhamdulillah kita masih dapat meneruskan agenda inovasi pasukan sebagaimana yang telah direncanakan. Penganjuran Hari Inovasi PDRM 2023 ini mencerminkan komitmen pasukan dalam memenuhi hasrat kerajaan ke arah membudayakan inovasi dalam tugas harian," katanya.Ayob Khan berkata demikian ketika berucap merasmikan sambutan Hari Inovasi PDRM 2023 di sini.Sambutan yang bermula sejak 2010 itu merupakan inisiatif berterusan PDRM dalam mengiktiraf garapan idea warga pasukan seterusnya diterjemahkan melalui penghasilan produk dan perkhidmatan yang disuntik elemen inovasi agar memberi impak kepada organisasi dan masyarakat. Tahun ini, PDRM menerima sebanyak 39 penyertaan dari seluruh negara dengan 11 daripadanya layak ke pusingan akhir membabitkan dua kategori iaitu penciptaan dan penambahbaikan.Bagi kategori penambahbaikan, Jabatan Siasatan dan Penguatkuasaan Trafik (JSPT) muncul sebagai johan menerusi projek 'My Bayar Saman PDRM' yang memudahkan urusan pembayaran saman oleh masyarakat secara dalam talian selain berupaya meningkatkan integriti warga pasukan.

Manakala bagi kategori penciptaan pula johan disandang Projek Dr. Ghaz Sensor (DRGS), yang berfungsi mengesan pergerakan pendatang asing tanpa izin dan menghantar amaran ke Pos Kawalan Pasukan Gerakan Am (PGA) di sempadan negara oleh PGA Briged Sarawak.Ia dilihat berjaya mengurangkan indeks jenayah pendatang asing dan isu penyeludupan rentas sempadan di negara ini.


Keselamatan dan kawalan sempadan Perlis perlu dipandang serius

SADAO, 14 Julai- Keselamatan dan kawalan sempadan di Perlis perlu dipandang serius serta diberi perhatian segera.Ini memandangkan terdapat isu penyeludupan dan insiden yang tidak diingini pernah berlaku. Pemangku Raja Perlis, Tuanku Syed Faizuddin Putra Jamalullail bertitah kawalan itu mampu mengurangkan risiko keselamatan dan aktiviti jenayah di kawasan sempadan."Kelulusan daripada kerajaan pusat amat amat dialu-alukan dan dihargai berhubung menaik taraf prasarana serta mempertingkatkan operasi keselamatan di kawasan sempadan Perlis-Thailand."Kedudukan negeri sebagai pintu negara akan memberi ruang dan peluang kepada Perlis untuk terus meningkatkan kedudukan ekonominya," titah baginda ketika menyampaikan sumbangan Majlis Agama Islam Dan Adat Istiadat Melayu Perlis (MAIPs) kepada Masjid Darus Salam Ban Na, Padang besar yang terletak dalam daerah Sadao, Thailand sempena program Kayuhan MAIPs Peduli.

(Pemangku Raja Perlis, Tuanku Syed Faizuddin Putra Jamalullail bertitah kawalan itu mampu mengurangkan risiko keselamatan dan aktiviti jenayah di kawasan sempadan)


Lebih 1,000 penduduk Negeri Sembilan lega, status tanah bertukar kekal

SEREMBAN, 14 Julai- Seramai 1,049 penduduk di Negeri Sembilan menarik nafas lega apabila impian untuk menukar status tanah daripada status hak milik pajakan kepada hak milik kekal direalisasikan.  Menurut Menteri Besar Negeri Sembilan Datuk Seri Aminuddin Harun, sebanyak 691 permohonan masih dalam proses daripada 1,750 permohonan yang diterima, setakat Julai."Saya memohon kepada penduduk agar terus membuat permohonan berkenaan kerana ia memudahkan urusan pada masa akan datang. Kita tidak mahu urusan dibuat di saat akhir, risau tempoh permohonan telah tamat. Masyarakat disaran merebut peluang ini untuk menukar status tanah mereka,' katanya ketika ditemui media pada Majlis Penyerahan Hak Milik bagi Penukaran Status Pajakan Kepada Selama-lamanya (LHFH) dan Penyampaian Hadiah Cabutan Bertuah Bagi Pembayar Cukai Tahun 2023 di Rembau. Sebelum ini media melaporkan, pelaksanaan inisiatif itu menepati manifesto Pakatan Harapan (PH) Negeri Sembilan pada Pilihan Raya Umum ke-14 lalu, yang juga telah diluluskan Majlis Mesyuarat Kerajaan Negeri Sembilan pada 12 dan 19 Jun 2019.  Dalam pada itu, pemilik geran yang ditemui turut menzahirkan rasa syukur dan berharap inisiatif penukaran tempoh pegangan hak milik daripada pajakan kepada hak milik kekal diteruskan di negeri itu.Menurut pekerja swasta, Ling Ming Chong, kerajaan negeri memudahkan urusan masyarakat di Negeri Sembilan."Inisiatif dilakukan di negeri ini memudahkan urusan penduduk. Kita senang, anak-anak juga senang. Harga rumah mahal, anak-anak boleh tinggal di sini," katanya.Suri rumah, Alizawati Abd Aziz berkata inisiatif tersebut diharap diteruskan pada masa akan datang."Alhamdulilah, sebab sebelum ini rumah arwah ayah, sekarang telah menjadi milik sendiri. Saya harap ia diteruskan dan menjadi hak milik kekal untuk penduduk Negeri Sembilan," katanya.Pesara tentera, Adnan Abdul Ghazi berkata ia satu berita gembira buat semua penduduk terlibat."Perasaan ini memang gembira. Dulu kita sewa beli 99 tahun kerajaan boleh ambil bila-bila masa. Sekarang ia menjadi hak kita, hendak jual ke, tetapi elok disimpan untuk anak cucu akan datang," katanya.

(Media melaporkan, pelaksanaan inisiatif itu menepati manifesto Pakatan Harapan (PH) Negeri Sembilan pada PRU ke-14, juga telah diluluskan Majlis Mesyuarat Kerajaan Negeri Sembilan pada 12 dan 19 Jun 2019)


PSB umum sokongan kepada kepimpinan Anwar, Abang Johari

(Presiden PSB, Datuk Seri Wong Soon Koh/ BERNAMA)

KUCHING, 13 Julai – Parti Sarawak Bersatu (PSB), yang hanya memenangi tiga kerusi dalam Pilihan Raya Negeri pada 2021, semalam mengumumkan sokongan mereka kepada kepimpinan Perdana Menteri Datuk Seri Anwar Ibrahim dan Premier Sarawak  Tan Sri Abang Johari Tun Openg.  Dalam satu kenyataan, Presiden PSB, Datuk Seri Wong Soon Koh berkata pilihan mereka untuk menyokong kepimpinan semasa Kerajaan Persekutuan dan Sarawak adalah bagi memastikan kestabilan dan perpaduan negara. “Pada masa ini di dalam negara kita ada dua kuasa politik yang bertentangan antara satu sama lain, satu dengan kesederhanaan mencari kata sepakat dan bertolak ansur sementara satu pihak lagi menggunakan perkauman, ekstremisme dalam agama, selain pecah dan perintah. Untuk kestabilan dan perpaduan negara, pilihan buat kami adalah jelas. Beliau berkata Anwar harus diberikan sokongan sepenuhnya bagi membolehkan pentadbiran baharunya melaksanakan matlamat Malaysia MADANI untuk membasmi rasuah dan ketidakcekapan serta memperbetulkan apa yang salah di masa lampau dan menyingkirkan faktor perpecahan dalam kalangan rakyat. “Kami tahu Kerajaan GPS (Gabungan parti Sarawak) telah memberikan sokongan sepenuhnya kepada Kerajaan Perpaduan. Maka kami PSB di peringkat negeri berikrar memberikan sokongan sepenuhnya kepada Premier kami (Abang Johari) dalam semangat perpaduan bagi membolehkan beliau meneruskan inisiatif  Sarawak diutamakan,” katanya.Kenyataan Wong dikeluarkan berikutan keputusan PSB untuk menandatangani satu memorandum persefahaman dengan Parti Demokratik Progresif (PDP), sebuah parti komponen GPS yang beliau tandatangani bersama Presiden PDP Datuk Seri Tiong King Sing, di Kuala Lumpur.Pada majlis itu Tiong berkata kedua-dua parti telah mencapai kata sepakat untuk menyokong satu sama lain dan kedua-duanya berusaha untuk melihat kemakmuran dan kestabilan politik di dalam negara. Susulan keputusan yang dibuat PSB, kini tinggal hanya dua Ahli Dewan Undangan Negeri (ADUN) pembangkang dalam Dewan Undangan Negeri (DUN) Sarawak, Chong Chieng Jen (DAP-Padungan) dan Violet Yong (DAP-Pending) daripada keseluruhan 82 ADUN. DAP kekal sebagai pembangkang dalam DUN Sarawak tetapi merupakan sebahagian daripada komponen parti dalam Pakatan Harapan di peringkat Persekutuan yang membentuk Kerajaan Perpaduan bersama GPS selepas Pilihan Raya Umum Ke-15. - BERNAMA


Dua kenderaan terbakar, penunggang motosikal maut

TELUK INTAN, 14 Julai- Seorang lelaki maut selepas motosikal ditungganginya terlibat dalam kemalangan dan terbakar, malam tadi.Insiden berlaku di jalan pintasan ke Lembaga Hasil Dalam Negeri (LHDN) Teluk Intan.Penolong Pengarah Bahagian Operasi, Jabatan Bomba dan Penyelamat Malaysia (JBPM) Perak Sabarodzi Nor Ahmad berkata mangsa dikenali Muhamad Haziriq Saidun, 25 tahun. "Pihaknya menerima panggilan mengenai kejadian pada pukul 10.41 malam.  "Sebaik tiba di lokasi kemalangan, bomba mendapati insiden melibatkan sebuah kereta dan motosikal yang telah terbakar 85 peratus.  "Penunggang motosikal maut di tempat kejadian.  "Dua lagi mangsa yang menaiki kereta bagaimanapun tidak mengalami kecederaan," katanya menerusi kenyataan.


Dua wanita tunggang motosikal 'ala superman' serah diri

(Tangkap layar rakaman video yang memaparkan aksi tersebut tular di media sosial)

MUALLIM, 14 Julai- Dua wanita yang menunggang motosikal secara berbahaya dan melulu di Kilometer 375.9 Lebuhraya Utara Selatan arah utara telah menyerah diri di Ibu Pejabat Polis Daerah (IPD) Muallim, malam tadi

Ketua Polis Daerah, Superitendan Mohd Hasni Mohd Nasir berkata kedua-dua suspek berusia 18 dan 21 tahun itu, berasal dari Pulau Indah, Selangor.  Terdahulu rakaman video yang memaparkan aksi mereka tular di media sosial.  Siasatan mendapati kedua-dua penunggang dari arah Kuala Lumpur menuju Ipoh melalui lebuh raya tersebut.  Apabila tiba di kawasan Rehat dan Rawat (R&R) Behrang, mereka menunggang secara berbahaya dengan meluruskan kaki ke belakang 'ala superman' dan melakukan pergerakan 'zig zag'.  Kedua-dua wanita disaman kerana tidak memiliki lesen dan dibebaskan dengan jaminan polis. Kes disiasat bawah Seksyen 42(1) Akta Pengangkutan Jalan 1987.

(Mohd Hasni berkata  kedua-dua suspek berusia 18 dan 21 tahun itu, berasal dari Pulau Indah, Selangor.)


KPDN Perak tumpaskan sindiket seleweng minyak diesel bersubsidi

MANJUNG, 14 Julai- Kementerian Perdagangan Dalam Negeri dan Kos Sara Hidup (KPDN) Perak berjaya menumpaskan sindiket penyelewengan minyak diesel bersubsidi di Manjung, Perak.  Hasil serbuan menemukan 5,200 liter cecair disyaki minyak diesel yang disimpan dalam sebuah stor haram di kawasan penyelenggaraan dan pembinaan jalan Batu 20, Trong.  Ketua Pegawai Penguatkuasa KPDN Negeri, Mohamed Aznanshah Khalid berkata modus operandi sindiket adalah melalui pembelian diesel di stesen minyak dan diisi terus ke tangki asal sebuah lori tanah secara berulang-ulang.Tambahnya, sekali pembelian membabitkan anggaran sebanyak 600 liter. Barangan bersubsidi itu dipercayai diseleweng untuk kegunaan mesin dan jentera penyelenggaraan pembinaan jalan raya bagi mengurangkan kos perniagaan.  Seorang lelaki tempatan berumur 35 tahun turut ditahan untuk siasatan lanjut.  Barangan seperti minyak diesel, sebuah lori dan beberapa peralatan serta dokumen juga disita dengan menjadikan jumlah rampasan lebih RM96,000. Kes disiasat di bawah Akta Kawalan Bekalan 1961 dan Peraturan-Peraturan Kawalan Bekalan 1974.


AMK Selangor buat laporan polis, MB Kedah didakwa hina Sultan Selangor

SHAH ALAM, 13 Julai- Angkatan Muda Keadilan (AMK) Selangor membuat laporan polis berhubung kenyataan Menteri Besar Kedah, Datuk Seri Muhammad Sanusi Md Nor yang didakwa menghina Sultan Selangor, Sultan Sharafuddin Idris Shah Al-haj.Ketuanya, Izuan Kasim berkata pihaknya menggesa pihak berkuasa segera menyiasat serta mengambil tindakan yang disifatkan melampau dan menyentuh isu 3R (kaum, agama dan institusi diraja)."Seperti yang kita sedia maklum, YAB Perdana Menteri ada umum, Ketua Polis Negara pun ada bagi tahu untuk ahli-ahli politik ini tidak menyentuh isu membabitkan 3R.Jadi, saya ingat Sanusi ini dia sudh sampai tahap yang melampaulah sbb beliau hadir ke Selangor memberi ceramah, kemudian dia mengutuk Tuanku Sultan Selangor," kata Izuan kepada media selepas membuat laporan di Ibu Pejabat Polis Daerah (IPD) Shah Alam. Sebelum ini, tular satu video Muhammad Sanusi yang mengeluarkan kenyataan menghina Sultan Selangor.Turut didakwa meremehkan pelantikan Menteri Besar Selangor, Datuk Seri Amirudin Shari.

(Ketua Angkatan Muda Keadilan (AMK) Selangor, Izuan Kasim)


Kenyataan bersifat fitnah, Setiausaha Politik PM buat laporan polis

PUTRAJAYA, 13 Julai- Setiausaha Politik kepada Perdana Menteri, Ahmad Farhan Fauzi membuat laporan polis terhadap tiga individu kerana mengeluarkan dan menyebar beberapa kenyataan palsu bersifat memfitnah terhadap Perdana Menteri, Datuk Seri Anwar Ibrahim.Individu berkenaan adalah aktivis politik Badrul Hisham Shaharin atau dikenali sebagai Che'gu Bard, Ahli Majlis Pimpinan Tertinggi Bersatu, Datuk Wan Saiful Wan Jan dan Raggie Jessy Rithaudeen."Bukti-bukti konklusif dan menyangkal sekeras-kerasnya kenyataan palsu tersebut akan dikemukakan oleh pihak polis semasa siasatan kelak," kata Ahmad Farhan kepada pemberita selepas membuat laporan polis itu di Ibu Pejabat Polis Daerah Putrajaya.

(Setiausaha Politik kepada Perdana Menteri, Ahmad Farhan Fauzi)

Beliau turut ditemani peguam Datuk Seri Anwar Ibrahim, Datuk S.Sankara Narayanan Nair.Sementara itu, Sankara Narayanan Nair berkata pihaknya mempunyai bukti dan dokumen berkaitan perjanjian pajakan kediaman Anwar di Sungai Long, Kajang namun ia tidak boleh didedahkan kepada umum.“Hartanah yang didiaminya adalah termaktub dalam perjanjian pajakan olehnya selama 10 tahun, ditandatangani pada tahun 2020, lama sebelum beliau menjadi Perdana Menteri.Pajakan itu dibayar dengan sewajarnya, tiada pertikaian mengenai siapa yang memiliknya," katanya.


1MDB, PDRM tidak tolak kemungkinan tahan individu lain

KUALA LUMPUR, 13 Julai- Polis Diraja Malaysia (PDRM) tidak menolak kemungkinan akan menahan individu lain yang dikaitkan dengan siasatan kes 1Malaysia Development Berhad (1MDB). Ketua Polis Negara, Tan Sri Razarudin Husain berkata pihak polis tidak pernah memberhentikan mana-mana siasatan yang dibuka."Kita tidak pernah memberhentikan siasatan dan semua suspek atau mana-mana individu juga, memang dalam radar kita.Kita juga akan menyemak dengan Suruhanjaya Sekuriti Malaysia, sekiranya Jasmine Loo ini dikehendaki," kata Razarudin kepada pemberita di ibu negara.

Terdahulu, Menteri Dalam Negeri, Datuk Seri Saifuddin Nasution Ismail mengesahkan bahawa bekas penasihat undang-undang 1Malaysia Development Berhad (1MDB), Jasmine Loo Ai SwanLoo telah ditahan polis pada Jumaat lepas (7 Julai) bagi membantu siasatan bagi kes penyelewengan dana itu.Jasmine telah direman dan disiasat bawah Seksyen 409 Kanun Keseksaan.Pihak polis masih menjalankan siasatan dan akan bekerjasama dengan agensi lain seperti Suruhanjaya Pecegahan Rasuah Malaysia (SPRM).

Loo dikatakan sekutu rapat ahli perniagaan dalam buruan Low Taek Jho atau Jho Low, yang terlibat dalam skandal kewangan 1MDB serta telah disenaraikan sebagai orang yang dikehendaki selepas melarikan diri dan keberadaan beliau sehingga kini masih tidak diketahui.


Jualan Agro Madani di Selangor sasar kutipan RM3 juta

(Setiap minggu FAMA Selangor mengadakan program Agro MADANI di pejabat kerajaan di semua daerah)

PUTRAJAYA, 13 Julai- Lebih 200 sesi penganjuran Jualan Agro Madani disasarkan di Selangor tahun ini dengan nilai jualan sebanyak RM3 juta.

Pengarah Lembaga Pemasaran Pertanian Persekutuan (FAMA) negeri, Aiada Abdul Rashid berkata jualan itu melibatkan 3,000 usahawan agro. "Daripada 200 sesi ini kita telah mencapai sebanyak RM650,000 dalam 40 sesi yang kita telah laksanakan dan sebahagian besar kita tengok telah bantu lebih kurang 3,000 petani. "Setiap minggu FAMA Selangor mengadakan program Agro MADANI di pejabat kerajaan di semua daerah. "Pada bulan ini sahaja kita fokus sebanyak 40 lokasi di negeri Selangor sahaja," kata Aiada selepas melawat Jualan Agro MADANI di Kementerian Dalam Negeri di sini. Melalui program jualan itu komoditi jualan diperluas meliputi produk segar dan barang kawalan dengan penjimatan 10% hingga 30% lebih rendah berbanding harga pasaran setempat bagi komoditi terpilih.

(Aiada berkata jualan itu melibatkan 3,000 usahawan agro)


STPM 2022, keputusan calon raih PNGK 4.00 meningkat - MPM

SELAYANG, 13 Julai- 1,184 calon mendapat Purata Nilai Gred Keseluruhan (PNGK) 4.00 pada peperiksaan Sijil Tinggi Persekolahan Malaysia (STPM) 2022. Pengerusi Majlis Peperiksaan Malaysia, Profesor Datuk Dr. Mohd Ekhwan Toriman berkata angka itu meningkat berbanding 874 calon pada STPM 2021. Tambahnya, lebih membanggakan apabila PNGK Nasional STPM 2022, turut meningkat kepada 2.82 pada tahun lepas berbanding 2.79 pada tahun sebelumnya."PNGK Nasional pada tahun ini juga merupakan PNGK Nasional tertinggi sejak dilaksanakan peperiksaan STPM. Seramai 1,184 calon atau 2.84 peratus calon mendapat PNGK 4.00.Bilangan calon yang mendapat PNGK 4.00 meningkat 310 calon iaitu 874 calon pada tahun 2021 kepada 1,184 calon pada 2022. Daripada calon ini, 1,009 calon atau 85.22 peratus adalah kategori B40," kata Dr. Mohd Ekhwan kepada pemberita pada Majlis Pengumuman Keputusan Peperiksaan STPM 2022 hari ini, di sini.

(Pengerusi Majlis Peperiksaan Malaysia, Profesor Datuk Dr. Mohd Ekhwan Toriman (paling kiri)ditemui pemberita pada Majlis Pengumuman Keputusan Peperiksaan STPM 2022)

Beliau juga memaklumkan bilangan calon mendaftar untuk menduduki STPM 2022 juga meningkat sebanyak 3.11 peratus ataupun 1,318 calon.  Ia menjadikan jumlah calon mendaftar STPM 2022 adalah seramai 43,687 calon berbanding 42,369 calon mendaftar pada tahun 2021.  Sementara itu, Profesor Datuk Dr. Mohd Ekhwan turut mengumumkan secara keseluruhan, peratusan longgokan PNGK calon STPM 2022 turut meningkat berbanding tahun 2021.  "Dari segi pencapaian PNGK calon, secara keseluruhannya didapati peratusan longgokan calon STPM 2022 pada PNGK 3.75 dan ke atas ialah 9.59 peratus, PNGK 3.0 dan ke atas ialah 42.96 peratus, PNGK 2.74 dan ke atas ialah 56.97 peratus dan PNGK 2.00 dan ke atas ialah 89.75 peratus adalah meningkat berbanding tahun 2021," tambahnya.Beliau menjelaskan, dengan peningkatan bilangan calon mendapat PNGK tersebut, boleh dijangkakan lebih ramai calon lepasan STPM diterima masuk ke Universiti Awam (UA) pada tahun ini.  Peratusan calon STPM yang mendapat lulus penuh dalam lima dan empat mata pelajaran juga MENINGKAT kepada 31,280 calon pada tahun 2022 berbanding 30,160 calon pada tahun 2021.


Penanaman padi air masin dalam kajian - MAFS

PETALING JAYA, 13 Julai- Penerokaan penanaman padi air masin di negara sedang dalam peringkat kajian.Menurut Menteri Pertanian dan Keterjaminan Makanan (MAFS), Datuk Seri Mohamad Sabu pihaknya sedang mengkaji kesesuaian tanah bagi tujuan itu dengan kerjasama Institut Penyelidikan dan Kemajuan Pertanian Malaysia (MARDI).Jelasnya, sesi dialog dan perbincangan telah dimulakan antara pakar dari China dan pihak MARDI."Pegawai-pegawai saintis China telah datang dua hari lalu dan telah membuat sesi dialog termasuklah Pengarah MARDI yang turut serta dalam perbincangan itu.Kita akan membawa hasil perbincangan dari aspek benih dan pencarian tanah yang sesuai. Kemudian, untuk kita mulakan itu, kita buat kajian sama ada di Rompin, Pahang atau Kedah dan ada beberapa tempat bergantung jenis tanah serta kajian daripada pihak MARDI," kata Mohamad kepada pemberita dalam sidang media selepas menyempurnakan Majlis Anugerah Agropreneur Agrobank (AAA) 2022, di sini.

(Menteri Pertanian dan Keterjaminan Makanan (MAFS), Datuk Seri Mohamad Sabu ditemui mediapada Majlis Anugerah Agropreneur Agrobank (AAA) 2022)

Tambah beliau, Perdana Menteri, Datuk Seri Anwar Ibrahim akan mengumumkan satu lagi projek mega kerajaan dalam masa terdekat.Projek yang melibatkan peruntukan besar itu adalah bagi meningkatkan pengeluaran padi negara sekali gus dapat mengatasi isu bekalan beras putih.


Kajian model gaji diteliti

KEPALA BATAS, 13 Julai - Kerajaan sedang meneliti kajian mengenai model gaji di negara ini.Menteri Sumber Manusia V. Sivakumar berkata, perkara itu akan dibentangkan dalam Majlis Tindakan Ekonomi Negara (MTEN), pada Ogos depan.  Menurutnya, kajian masih lagi berada pada tahap permulaan dan setakat ini, model gaji progressif dilihat antara model gaji yang baik.  Bagaimanapun jelasnya, kajian secara holistik akan dilaksanakan sebelum sebarang keputusan berkenaan isu tersebut diputuskan.  "Mengkaji secara terperinci mengenai gaji ini. Sekarang kita masih peringkat permulaan untuk melihat kepada model-model gaji yang lain. Dan satu daripadanya adalah gaji progresif dan selepas MTEN mungkin kita buat keputusan dari sana. Jadi kita akan lihat perkara ini, tetapi kita tidak memutuskannya. Gaji progresif satu model yang bagus, namun kita perlu melihatnya secara holistik," kata Sivakumar, di sini.

(Sivakumar ditemui pemberita selepas mengadakan lawatan kerja keInstitut Latihan Perindustrian (ILP), di sini)

Sementara itu, beliau berharap lebih banyak ILP di negara ini akan mengikuti jejak langkah ILP Kepala Batas yang melaksanakan program latihan melibatkan peserta Pendidikan Latihan Teknikal dan Vokasional (TVET) Tahfiz.  Jelasnya, perkara tersebut akan memastikan pelajar tahfiz mempunyai hala tuju yang lebih jelas selepas menamatkan pengajian.


LABUAN, 13 Julai- Lembaga Penduduk dan Pembangunan Keluarga Negara (LPPKN) giat meneruskan pelaksaan Program Subsidi Ujian Mamogram dan program Saringan Kanser Serviks HPV DNA buat warga Labuan menerusi Kempen Kesedaran Kanser Reproduktif Wanita atau Wcare.  Menurut, Ketua Jururawat Klinik Nur Sejahtera LPPKN Kota Kinabalu, SR Rohana Jahidi, subsidi disediakan buat wanita warganegara Malaysia, golongan B40 dan M40 berumur 40 hingga 70 tahun mendapatkan pemeriksaan mamogram percuma.Selain itu, pemeriksaan kanser serviks percuma disediakan bagi mereka yang berusia 30 hingga 65 tahun.  Tambahnya, tahun lepas, sasaran 3,000 saringan kesihatan reproduktif diperuntukkan buat negeri Sabah dan Wilayah Persekutuan Labuan, dan ada yang didapati menghidap kanser.  "Memang kita ada dapatilah, ada beberapa orang menghidap kanser payudara, dan telah dirujuk ke hospital. "Kanser serviks pun ada, risiko tinggi kita akan terus rujuk ke hospital Likas, yang risiko rendah kita akan susuli dengan ujian pap smear setiap tahun," kata Rohana kepada media di sini. Klinik Bergerak LPPKN dilengkapi kemudahan klinikal dan bilik rawatan yang kondusif.

(Kempen Kesedaran Kanser Reproduktif Wanita di Labuan)


Skim gaji penjawat awam disaran dinaikkan berperingkat

(Anwar dalam Program Cakna MADANI Perdana Menteri Bersama Agensi Penguatkuasaan)

PUTRAJAYA, 13 Julai- Perdana Menteri, Datuk Seri Anwar Ibrahim akan mempengerusikan mesyuarat bersama Ketua Pengarah Perkhidmatan Awam, Datuk Dr Zulkapli Mohamed dan Ketua Setiausaha Negara, Tan Sri Mohd Zuki Ali dalam masa terdekat bagi mengkaji keseluruhan skim perkhidmatan dan saraan penjawat awam.Anwar yang juga Menteri Kewangan berkata kenaikan elaun dan upah dicadang dilaksana secara berperingkat berdasarkan keupayaan kewangan negara.Beliau sedia maklum, kadar upah dan elaun penjawat awam ketika ini masih terlalu rendah dan belum ada jawatankuasa khusus dipengerusikan pemimpin tertinggi negara untuk mengkajinya."Saya akan pengerusikan mesyuarat pertama dengan KSN, KPP, beberapa menteri dan pegawai untuk meneliti keseluruhan skim perkhidmatan dan persaraan penjawatan awam, dan melihat keupayaan kewangan kita bagaimana kita boleh baiki dan tingkatkan. Saya cadang peningkatan itu berperingkat."Kita naik berperingkat melihat kepada keupayaan ekonomi," kata Anwar dalam Program Cakna MADANI Perdana Menteri Bersama Agensi Penguatkuasaan di sini.

(Anwar berkata kenaikan elaun dan upah dicadang dilaksana secara berperingkat berdasarkan keupayaan kewangan negara)


PUTRAJAYA, 13 Julai- Mesyuarat Khas berkaitan urusan Pilihan Raya Kecil (PRK) Parlimen Kuala Terengganu akan diadakan pada 18 Julai.Suruhanjaya Pilihan Raya (SPR) menerusi satu kenyataan mengesahkan telah menerima Laporan Hakim Pilihan Raya berkenaan keputusan mahkamah membatalkan keputusan Pilihan Raya Umum ke-15 bagi kerusi Kuala Terengganu pada 19 November 2022. Mesyuarat Khas itu yang dipengerusikan oleh Tan Sri Abdul Ghani Salleh, akan membincangkantarikh-tarikh penting seperti tarikh Writ Pilihan Raya, Hari Penamaan Calon, Hari Pengundian, Daftar Pemilih yang akan digunakan dan persiapan lain bagi melaksanakan pilihan raya tersebut.Satu sidang media akan diadakan sejurus selepas Mesyuarat Khas tersebut.

(PRK Parlimen Kuala Terengganu: Mesyuarat Khas SPR 18 Julai)


(Fahmi berkata menerusi GLOCOM 2023, IPPTAR dan UPSI memperkukuh hubungan dua hala ahli akademik dengan pengamal media)

BANGI, 13 Julai- Hubungan strategik dengan Institusi Pengajian Tinggi (IPT) tempatan mampu mengukuhkan peranan Institut Penyiaran dan Penerangan Tun Abdul Razak (IPPTAR) sebagai pusat kecemerlangan akademik sektor komunikasi perkhidmatan awam.Menteri Komunikasi dan Digital, Fahmi Fadzil berkata menerusi Persidangan Antarabangsa Komunikasi, Budaya dan Media Kontemporari (GLOCOM) 2023, IPPTAR dan Universiti Sultan Idris (UPSI) memperkukuh hubungan dua hala ahli akademik dengan pengamal media."Ini adalah usaha untuk memberi satu gambaran tentang perubahan dalam dunia komunikasi dan aspek-aspek media yang terbaharu, terutama kepada mahasiswa dan ahli akademik. "Saya sangat mengalu-alukan," kata Fahmi dalam sidang media GLOCOM 2023 di sini. Jelasnya, 60 kertas kerja berkaitan komunikasi dan media akan dibentangkan sepanjang persidangan berlangsung.Pihaknya juga akan merangka program seumpamanya bagi menarik lebih banyak penyertaan mahasiswa dan pengamal media untuk berkolaborasi bersama, selaras matlamat Malaysia MADANI yang mengangkat pembaharuan menerusi kerjasama akademik dalam industri komunikasi.Beliau berharap program berkenaan dapat dilaksanakan lebih kerap pada masa akan datang.

(GLOCOM 2023 perkukuh hubungan ahli akademik, pengamal media)


Anwar dijadual adakan pertemuan secara maya dengan Elon Musk esok

PUTRAJAYA, 13 Julai - Perdana Menteri, Datuk Seri Anwar Ibrahim dijadual mengadakan pertemuan secara maya dengan Ketua Pegawai Eksekutif Tesla, Elon Musk, esok 14 Julai.Ketika ditanya pemberita mengenai pertemuan itu, Anwar membalas dengan jawapan ‘esok’.Beliau berkata demikian selepas sesi dialog bersama agensi penguatkuasaan di Pusat Konvensyen Antarabangsa Putrajaya di sini, pada Khamis.Anwar pertama kali memaklumkan perkara itu pada Jumaat minggu lepas dengan berkata beliau akan bertemu dengan Musk minggu ini bagi meneroka cara untuk syarikat kenderaan elektrik utama itu menambah pelaburan di Malaysia.Pada 1 Mac, 2023 Menteri Pelaburan, Perdagangan dan Industri, Tengku Datuk Seri Zafrul Tengku Abdul Aziz berkata kementeriannya telah meluluskan permohonan Tesla untuk mengimport kenderaan bateri elektrik (BEV) ke Malaysia. Beliau berkata Tesla akan membuka sebuah ibu pejabat di Malaysia selain memperkenalkan pusat servis dan mewujudkan rangkaian pengecas Supercharger.

Pada masa ini, pusat servis rasmi Tesla yang terdekat terletak di Singapura dan pemilik daripada program pajakan Greentech menghantar kenderaan mereka ke Hong Kong untuk kerja-kerja utama.Sementara itu, ahli ekonomi yakin pertemuan antara Musk yang juga Pengasas Tesla dengan Anwar akan mewujudkan reaksi rantaian dalam usaha negara menjadi hab kenderaan elektrik (EV) di rantau ini.Profesor Ekonomi Universiti Sunway, Dr Yeah Kim Leng berkata perbincangan yang membuahkan hasil antara syarikat EV global dan pemimpin Malaysia itu juga akan membawa komitmen seterusnya yang boleh memberi manfaat kepada ekonomi Malaysia secara amnya. - BERNAMA


Semua anggota agensi penguat kuasa perlu berani

PUTRAJAYA, 13 Julai - Perdana Menteri Datuk Seri Anwar Ibrahim, mahu semua anggota agensi penguat kuasa melaksanakan tugas menguatkuasakan undang-undang dengan berani tanpa rasa takut terhadap mana-mana pihak."Saya nak penguat kuasa jangan bagi peluang, ada penyeludupan jangan peduli pangkat sebaliknya ikut peraturan dan undang-undang…kalau ada ganggu untuk pertahankan, teks (maklum) saya,” kata Anwar pada Program Cakna MADANI bersama Agensi Penguatkuasaan yang dihadiri 2,400 anggota.Beliau turut merakamkan ucapan tahniah kepada Ketua Pesuruhjaya (KP) Suruhanjaya Pencegahan Rasuah Malaysia (SPRM) Tan Sri Azam Baki dan pasukan SPRM kerana tegas dalam isu rasuah dan salah guna kuasa. "Keberanian ini tidak mudah (tentang rasuah)… berdepan orang seperti pengarah besar yang macam-macam mereka boleh kawal,” katanya.Turut hadir pada majlis itu ialah Menteri Dalam Negeri Datuk Seri Saifuddin Nasution Ismail, Menteri Pengangkutan Anthony Loke, Ketua Setiausaha Negara Tan Sri Mohd Zuki Ali dan Ketua Pengarah Perkhidmatan Awam Datuk Dr Zulkapli Mohamed.Anwar dalam pada itu berkata budaya lama dalam perkhidmatan awam termasuk di agensi penguatkuasaan yang membabitkan ketirisan, elemen campur tangan dan pelanggaran undang-undang mesti diperbetulkan untuk menyelamatkan negara."Saya yakin kalau nak selamatkan negara perlu ada anjakan dari cara lama, yang baik (cara) kekalkan tetapi cara lama melibatkan ketirisan, campur tangan dan langgar peraturan itu mesti dibetulkan," katanya.Anwar berkata tekad politik beliau adalah setegas mungkin menolak rasuah dan penyelewengan malah tindakan tegas itu tidak disenangi pihak lain.


BN bertanding lebih 100 kerusi

PUTRAJAYA, 13 Julai-  Barisan Nasional (BN) akan bertanding di lebih 100 kerusi Dewan Undangan Negeri dalam Pilihan Raya Umum DUN ke-15 di enam negeri bulan depan.Pengerusi BN, Datuk Seri Dr Ahmad Zahid Hamidi berkata kesemua urusan penentuan calon sudah selesai dan akan diumumkan secara rasmi pada 21 Julai."Calon-calon mengikut kawasan-kawasan yang telah kami persetujui dan ketika itu watikah-watikah akan diberikan dan calon-calon akan berada di situ ketika pengumuman dilakukan," kata Ahmad Zahid kepada media di sini ketika ditanya mengenai jumlah kerusi yang akan ditandingi BN dalam PRU DUN.Sementara itu, Presiden Amanah Datuk Seri Mohamad Sabu memaklumkan, parti tersebut tidak diperuntukkan banyak kerusi dan kebanyakan calonnya diletakkan di kerusi sama yang dimenangi dalam pilihan raya lepas.Suruhanjaya Pilihan Raya menetapkan 12 Ogos sebagai hari pengundian, dan penamaan calon pada 29 Julai.

(Datuk Seri Dr Ahmad Zahid berkata kesemua urusan penentuan calon sudah selesai dan akan diumumkan secara rasmi pada 21 Julai)


(V Sivakumar berkata ketika ini skor yang diperoleh di peringkat nasional adalah sebanyak 78.9%)

IPOH, 13 Julai- Kementerian Sumber Manusia menyasarkan untuk mencapai sekurang-kurangnya 90% skor Indeks Keharmonian Perusahaan (IHI) pada masa akan datang.  Menterinya, V Sivakumar berkata ketika ini skor yang diperoleh di peringkat nasional adalah sebanyak 78.9%.  Indeks itu dibangunkan oleh Jabatan Perhubungan Perusahaan Malaysia (JPPM) bagi mengukur dan menentukan tahap keharmonian perusahaan dalam menarik pelabur asing.  "Kalau secara umunya kita hendak lihat di negara kita hubungan yang baik antara majikan dengan pekerja ini tidak ada sebarang mogok kebelakangan ini. Kita tidak pernah dengar mana-mana syarikat yang menghadapi masalah seperti itu."Ini secara umumnya membuktikan bahawa terdapat langkah pengharmonian antara pekerja dengan majikan di negara kita dan kita mahu perkara ini terus berlaku supaya kita dapat memastikan seperti yang saya sebut awal tadi produktiviti dan tahap ekonomi negara mencapai tahap lebih cemerlang pada masa akan datang," kata V Sivakumar kepada pemberita selepas merasmikan Program Simposium Keharmonian Perusahaan Negeri Perak Tahun 2023 di sini.

(V Sivakumar berkata KSM SASAR 90% skor Indeks Keharmonian Perusahaan)


6,735 anggota RELA akan ditugaskan semasa PRU DUN ke-15 - KDN

KEPALA BATAS, 13 Julai - Seramai 6,735 anggota Jabatan Sukarelawan Malaysia (RELA) akan ditugaskan pada Pilihan Raya Umum Dewan Undangan Negeri ke-15 (PRU DUN ke-15) melibatkan enam negeri.  Timbalan Menteri Dalam Negeri, Datuk Seri Shamsul Anuar Nasarah berkata kesemua anggota RELA itu akan bersama-sama membantu pasukan polis untuk memastikan kelancaran dan keselamatan sepanjang tempoh berkenaan.  Pihaknya akan meletakkan anggota RELA disemua tempat terutama kawasan-kawasan tumpuan yang telah pun dikenal pasti.  "RELA akan bersama dengan PDRM dan mengikut apa yang diarahkan. Anggota RELA akan ditempatkan di semua kawasan tumpuan. Jadi, yang penting PDRM telah mempunyai pengalaman dalam bertugas di mana-mana pilihan raya baik pilihan raya umum atau pilihan raya negeri. Kesiapsiagaan polis dan RELA sudah diperingkat maksimum," kata Shamsul Anuar kepada pemberita selepas merasmikan program Ramah Mesra anggota Rela Pulau Pinang di Dewan Millenium petang tadi.  Pada program itu, beliau turut memakaikan Pangkat Ketua Perhubungan Rela Kawasan (KPRK) dan Ketua Platun Rela (KPR).

(Timbalan Menteri Dalam Negeri, Datuk Seri Shamsul Anuar Nasarah)


Penubuhan unit khas teliti kes berkaitan 3R dikaji

BANGI, 13 Julai- Suruhanjaya Komunikasi dan Multimedia Malaysia (MCMC) dan Polis Diraja Malaysia (PDRM) akan mengkaji keperluan untuk menubuhkan satu unit khas bagi meneliti kes-kes berkaitan dengan isu 3R (raja, agama dan kaum).Menteri Komunikasi dan Digital, Fahmi Fadzil turut menegaskan kerajaan tidak akan bertoleransi dengan pihak yang sering kali memainkan isu 3R bagi meraih sokongan rakyat."Saya percaya MCMC dan PDRM akan menilai keperluan untuk menubuhkan satu unit khas berdasarkan data 'Center to Journalism' dalam PRU15 lepas."Sebilangan besar kandungan 3R yang dibuat dalam tempoh singkat adalah amat membimbangkan dan politik terdesak seperti ini tidak boleh dibiarkan berterusan," kata Fahmi kepada pemberita selepas melancarkan Persidangan Antarabangsa Komunikasi, Budaya dan Media Kontemporari (GLOCOM) 2023 di sini. Fahmi turut meluahkan rasa kecewa berikutan tindakan segelintir ahli politik menggunakan bahan 3R dalam kempen mereka, walaupun Raja-raja Melayu telah bertitah supaya tidak berbuat demikian.Beliau berkata Perdana Menteri, Datuk Seri Anwar Ibrahim dan Ketua Polis Negara, Tan Sri Razarudin Husain juga telah mengingatkan semua pihak supaya mengelak daripada sensitiviti 3R semasa tempoh berkempen untuk pilihan raya umum Dewan Undangan Negeri akan datang.GLOCOM 2023 merupakan inisiatif Institut Penyiaran dan Penerangan Tun Abdul Razak (IPPTAR) untuk melaksanakan perkongsian strategik dengan Universiti Pendidikan Sultan Idris (UPSI) bagi mengukuhkan peranan IPPTAR sebagai pusat kecemerlangan dalam pendidikan bagi anggota perkhidmatan dalam sektor komunikasi.Persidangan dengan tema 'Cultivating Knowledge for the Future Communication' itu diselaraskan dengan prinsip dan matlamat konsep MADANI dalam mengubah Malaysia menjadi sebuah negara yang makmur dan maju dengan menerima perubahan, menggabungkan pelbagai perspektif dan melaksanakan pembaharuan substantif menerusi kerjasama akademik dalam industri komunikasi.GLOCOM 2023 berlangsung selama tiga hari dari 12 hingga 14 Julai secara hibrid.

(Fahmi berucap di Majlis Persidangan Komunikasi Global, Budaya dan Media Kontemporari (GLOCOM) 2023/BERNAMA)


61 kertas siasatan berhubung isu 3R dibuka sejak 27 Mac 2023 - KPN

KUALA LUMPUR, 13 Julai- Polis Diraja Malaysia (PDRM) membuka 61 kertas siasatan berhubung isu 3R (Kaum, Agama dan Institusi Diraja) sejak 27 Mac lalu.Ketua Polis Negara, Tan Sri Razarudin Husain berkata mana-mana pihak yang memainkan isu tersebut akan disiasat segera dan tidak akan terlepas daripada tindakan undang-undang."Kita mempunyai lebih kurang 21 pegawai dalam pasukan khas yang akan menyiasat kes membabitkan aspek 3R. Sejak 27 Mac, kita telah pun membuka kertas siasatan berjumlah lebih kurang 61 kes termasuklah kes terbaru, kes melibatkan YB Menteri Besar Kedah," kata Razarudin di ibu negara, hari ini.Jelas beliau, kertas siasatan berkaitan isu 3R turut melibatkan ahli politik, bekas ahli politik dan badan bukan kerajaan (NGO).Antaranya, Presiden Pas, Tan Sri Abdul Hadi Awang,Pengerusi DAP, Lim Guan Eng dan Bekas Perdana Menteri, Tun Dr Mahathir Mohamad. Kes disiasat megikut Seksyen Kanun Keseksaan, Akta Hasutan 1948 dan Akta Komunikasi dan Multimedia 1998 manakala kertas siasatan yang sudah lengkap akan diserahkan kepada Pejabat Peguam Negara untuk tindakan selanjutnya.


Infografik JKOM, menepati takrif harga semasa KPDN - Fahmi

BANGI, 13 Julai- Menteri Komunikasi dan Digital, Fahmi Fadzil menjelaskan infografik perbelanjaan barangan runcit yang disiarkan Jabatan Komunikasi Masyarakat (JKOM) adalah menepati takrif Kementerian Perdagangan Dalam Negeri dan Kos Sara Hidup (KPDN).Namun, pihak JKOM juga perlu peka dan mengambil kira situasi semasa bagi mengelakkan sebarang salah faham dan kekeliruan dalam kalangan masyarakat."Pengarah JKOM menyatakan bahawa semuanya diselaraskan dengan baik pada masa akan datang. Saya juga telah menyemak dengan kedua-dua pihak, JKOM dan KPDN untuk memastikan dari segi angka pada grafik itu betul, cuma aduannya adalah mereka tidak peka," kata Fahmi kepada pemberita hari ini, di sini.Beliau berpendapat JKOM perlu melihat semula modus operandi dan hanya menumpukan kepada aspek utama dan satu sesi rundingan akan dibuat bagi mencari kesepakatan dalam isu tersebut.Terdahulu, JKOM telah mengeluarkan infografik yang mendakwa isi rumah berpendapatan RM1,500 mampu membiayai empat ahli keluarga yang lain dengan perbelanjaan runcit sebanyak RM391 sebulan.Ia termasuk perbelanjaan dua ekor ayam, dua kampit beras seberat 10 kilogram, dua botol minyak masak, satu karton telur, dua ketul roti jumbo dan satu silinder gas.


KPDN laksana pembelian minyak masak paket bersasar

KUALA SELANGOR, 13 Julai - Kaedah pembelian minyak masak paket kepada kumpulan sasar, akan dilaksanakan mulai tahun depan.Timbalan Menteri Perdagangan Dalam Negeri dan Kos Sara Hidup (KPDN), Fuziah Salleh berkata, sebanyak 5.8 juta isi rumah daripada golongan M40 dan B40 adalah layak berada dalam kumpulan sasar.Selain itu, kira-kira satu juta usahawan mikro seperti peniaga ayam goreng, pisang goreng dan keropok lekor, akan ditambah sebagai kumpulan sasar.Usahawan Mikro diminta mendaftar dengan Suruhanjaya Syarikat Malaysia (SSM) bagi membolehkan subsidi berkenaan dinikmati. "Kita akan sasarkan betul-betul supaya peniaga-peniaga ini menjadi penerima yang sah dan insya-Allah untuk mencapai matlamat tersebut, kita akan memastikan bahawa mereka berdaftar. "Kalau tidak mendaftar susah la mereka untuk mendapatkan akses nanti, sebab bila kita sasarkan minyak masak ini nanti, paling awal tahun depan," kata Fuziah, di sini.

(Fuziah bercakap kepada pemberita selepas merasmikanProgram Outreach Sara Hidup dan Aduan Suri peringkat negeri Selangor, di sini)

Ketika ini kuota minyak masak paket berjumlah 65,000 tan sebulan adalah bersamaan 60 juta paket sebulan.


Program PUVET, 1000 usahawan veteran ATM disasar terima manfaat

PORT DICKSON, 13 Julai - Seramai 1,000 usahawan veteran Angkatan Tentera Malaysia (ATM) bakal menerima manfaat menerusi Program Pemerkasaan Usahawan Veteran ATM (PUVET) tahun ini.  Menurut Timbalan Menteri Pertahanan, Adly Zahari, PUVET yang dilaksana melalui Perbadanan Hal Ehwal Bekas Angkatan Tentera (PERHEBAT) yang berperanan sebagai pemudah cara dan penghubung untuk mengenal pasti serta menyalurkan insentif keusahawanan merangkumi khidmat kepakaran, fasiliti, geran dan latihan.  "Kita sasarkan pada tahun ini ada 1,000 usahawan veteran yang akan kita bantu melalui program sokongan ini, dengan kerjasama Kementerian Kemajuan Desa dan Wilayah (KKDW).Ini antara program memperkasa veteran kita, dengan harapan agar sokongan ini terus dapat memberi pengetahuan berhubung kemahiran dan teknik sekali gus menjayakan program ini untuk veteran ATM," kata Adly kepada pemberita selepas Program Pemerkasaan Usahawan Veteran Angkatan Tentera Malaysia (PUVET ATM).

(Timbalan Menteri Pertahanan, Adly Zahari bertemu Timbalan Perdana Menteri, Datuk Seri Dr Ahmad Zahid Hamidi yang jugamerangkap Menteri KKDW membincangkan kerjasama berhubung program Pemerkasaan Usahawan Veteran ATM (PUVET))

Ujarnya, seramai 1,000 usahawan veteran ATM di seluruh negara telah dikenal pasti untuk terlibat dalam pelaksanaan projek rintis itu.  Tambahnya, PERHEBAT di Negeri Sembilan sedang memantau 1,201 veteran yang tamat latihan peralihan dalam tempoh lima tahun dari tahun 2018 hingga 2022 dan seramai 253 terlibat dalam bidang perniagaan.  Seramai lima orang usahawan veteran ATM telah terpilih untuk menerima padanan geran bernilai RM5,000 menerusi inisiatif Sokongan Pengukuhan Keusahawanan Luar Bandar (SPKLB) oleh KKDW. Sementara itu, usahawan veteran ATM yang ditemui turut berterima kasih dengan geran bantuan yang diterima.  "Syukur ahamdulillah saya mengucapkan terima kasih kepada Kementerian Pertahanan kepada pihak PERHEBAT, Majlis Amanah Rakyat (MARA). Bila dapat geran bantuan macam ini, dapatlah saya baik pulih dan tambah baik lagi kedai saya," kata Norsyaifulnizam Md Noor kepada pemberita RTM."Saya berterima kasih kepada pihak PERHEBAT dengan KDKW dan MARA memberi peluang kepada anggota veteran untuk terima sumbangan geran ini. Saya pun tidak sangka sebab saya ingatkan selalu fokus untuk yang berpencen tapi dapat panggilan yang menyatakan saya terpilih, disenarai pendek. Saya ucap terima kasihlah, dapat keputusan saya layak terima geran. Alhamdulillah, syukur," luah Ahmad Safuan Mohamad Kamsa kepada pemberita RTM. "Saya ucap berbanyak terima kasih kepada KKDW dan PERHEBAT. Saya amat bersyukur dengan rezeki ini lah," jelas Mohamad Sofian Mahmood.


KPM komited naik taraf pendidikan Tingkatan Enam

SELAYANG, 13 Julai- Kementerian Pendidikan (KPM) komited menjadikan Tingkatan Enam sebagai salah satu pilihan pelajar untuk melanjutkan pengajian. Ke arah itu, kementerian itu berhasrat menjenamakan semula Kolej Tingkatan Enam kepada Kolej Pra Universiti KPM.Menterinya, Fadhlina Sidek menyifatkan langkah itu akan memberi imej baharu di peringkat pendidikan Tingkatan Enam. "Kita juga berhasrat untuk memberikan hala tuju dan imej yang prestij kepada Tingkatan Enam ini. Antara lain, termasuklah memberi kuasa autonomi kepada pengetua untuk menawarkan Tingkatan Enam ini kepada anak-anak murid yang berkelayakan. Kita juga sedang melihat dalam konteks menaikkan taraf guru-guru cemerlang.Begitu juga, memberikan nama baharu kepada kolej Tingkatan Enam ini. Dari semasa ke semasa, fasiliti, infrastruktur dan keperluan Tingkatan Enam ini akan dipertingkatkan," kata Fadhlina kepada pemberita dalam sidang media selepas Majlis Anugerah Pelajar Terbaik STPM, Ujian Bahasa Inggeris Universiti Malaysia (MUET) dan Sijil Kecekapan Bahasa Melayu bagi Warganegara Asing (SKBMW) bagi tahun 2022, di sini.Tambahnya, KPM juga sedang berusaha meningkatkan bilangan guru cemerlang Tingkatan Enam yang kini jumlahnya adalah 0.5 peratus atau kira-kira 60 orang daripada jumlah keseluruhan guru akademik bagi peringkat pendidikan itu.Pada majlis itu, beliau merakamkan ucapan tahniah atas pencapaian cemerlang calon STPM 2022 dan pencapaian PNGK Nasional STPM yang meningkat kepada 2.82, tertinggi sepanjang pelaksanaan peperiksaan STPM.

Sementara itu, Fadhlina turut memaklumkan KPM akan memberi kuasa autonomi kepada pengetua pusat sekolah Tingkatan Enam untuk melonggarkan syarat kemasukan pelajar ke peringkat pendidikan itu.Jelasnya, pemberian autonomi itu membolehkan pengetua diberi kebenaran menawarkan kemasukan STPM kepada murid yang berkelayakan dan memerlukan untuk menyambung pelajaran, sekiranya masih terdapat kekosongan."Pembaharuan ini adalah untuk memberikan peluang kepada lebih ramai pelajar untuk meneruskan pengajian ke institusi bawah KPM. Autonomi ini akan membolehkan pengetua mengenal pasti sendiri pelajar yang berpotensi, barang kali memerlukan panduan untuk masuk belajar dan menawarkan kepada pelajar pelajar ini untuk mengikuti pengajian di Tingkatan Enam.Kedua, untuk mengurangkan kadar keciciran, sekiranya ada. Mereka ini kita kenal pasti seharusnya ada ruang untuk sambung belajar tapi tiada akses," tambahnya.


ALOR SETAR, 13 Julai- Sebanyak 84 daripada 3,039 calon peperiksaan Sijil Tinggi Persekolahan Malaysia (STPM) 2022 di Kedah berjaya memperoleh Purata Nilai Gred Keseluruhan PNGK 4.0, meningkat 0.5%. Timbalan Pengarah Pendidikan (Sektor Pembelajaran) Kedah, Mahadhir Ismail dalam kenyataannya berkata secara keseluruhan pencapaian Gred Purata merosot sedikit sebanyak 0.01% daripada 2.85 pada 2021 kepada 2.84 tahun 2022. Bagaimanapun Kedah mencatat peningkatan bilangan calon mendapat PNGK 4.0 dan peningkatan jumlah pusat yang mendapat nilai gred purata sekolah melebihi 3.0. Peratusan lulus penuh iaitu 98.62% menunjukkan penurunan berbanding 98.92% tahun 2021. Manakala sebanyak 40 sekolah daripada 58 pusat peperiksaan lulus 100%. Dua calon dari Kedah terpilih sebagai Pelajar Terbaik STPM 2022 iaitu Nursyuhaila Abdullah dari Kolej Tingkatan Enam Kulim dan Muhammad Afdhal Danish Mohd Rithauddeen dari Kolej Tingkatan Enam Sultan Sallehudin.

(84 calon STPM 2022 di Kedah peroleh PNGK 4.0)


(Seramai 112 daripada 2,178 calon memperoleh semua A penuh dengan PNGK 4.00)

KUALA TERENGGANU, 13 Julai- Terengganu meneruskan rekod cemerlang dalam pencapaian Sijil Tinggi Persekolahan Malaysia (STPM) dengan mencatatkan Purata Nilai Gred Kumulatif (PNGK) 3.04, memperbaik catatan PNGK 3.03 pada tahun lalu. Keputusan itu menyaksikan Terengganu turut mengatasi PNGK kebangsaan, 2.83.  Seramai 112 daripada 2,178 calon memperoleh semua A penuh dengan PNGK 4.00. 38 daripada 46 sekolah di Terengganu mengatasi PNGK kebangsaan, berbanding 39 sekolah tahun lalu manakala 43 sekolah lulus penuh 100%. Keputusan STPM 2022 bagi negeri Terengganu diumumkan Timbalan Pengarah Pendidikan Sektor Pembelajaran negeri, Kasman Embong di Sekolah Menengah Kebangsaan Sultan Sulaiman di Kuala Terengganu."Keputusan tahun ini juga menyaksikan calon luar bandar merekodkan PNGK 2.99, berbanding calon bandar mencatatkan PNGK 3.05. "SMK Penarek, Setiu muncul sekolah terbaik dengan PNGK 3.43 sementara daerah Besut menjadi daerah terbaik dengan catatan PNGK 3.19," kata beliau.

(Terengganu kekal rekod pencapaian cemerlang STPM)


20 menara telekomunikasi bakal dibina, manfaat untuk rakyat luar bandar - Exco

JASIN, 13 Julai- Lebih 2,000 rakyat luar bandar di Melaka bakal menerima manfaat liputan jaringan komunikasi daripada 20 menara akan dibina dalam tempoh tahun 2023 hingga 2025.  Manfaat itu bakal direalisasikan melalui Projek Pembinaan Menara Telekomunikasi bawah Program Pemberian Perkhidmatan Sejagat (PPS) Jalinan Digital Negara (JENDELA). Exco Sains, Teknologi, Inovasi dan Komunikasi Digital Melaka, Fairul Nizam Roslan berkata 10 menara dibina dalam fasa pertama manakala 10 lagi akan dibina pada fasa kedua sepanjang tempoh berkenaan. "Program PPS ini saya dimaklumkan adalah sumbangan syarikat telekomunikasi sebanyak enam peratus setahun berdasarkan jumlah keuntungan kasar syarikat telekomunikasi dan disumbangkn kepada kerajaan melalui Kementerian Komunikasi dan Digital (KKD).Jadi, menerusi dana ini lah program JENDELA dijalankan. Dengan itu, kita dapat membantu dalam penyelesaian masalah jaringan di kawasan luar bandar sekali gus kita beri semula bantuan ini kepada penduduk kampung," kata Fairul kepada pemberita ketika ditemui selepas mengadakan lawatan ke Menara Telekomunikasi Gapis dan Batang Melaka Baru, di sini.

(Exco Sains, Teknologi, Inovasi dan Komunikasi Digital Melaka, Fairul Nizam Roslan)

Bagi Fasa pertama antara kawasan terpilih untuk projek itu termasuklah Gapis, Batang Melaka baru, Kampung Orang Asli Gapam Baru, Kampung Ayer Limau. Menara Telekomunikasi Gapis adalah menara pertama yang dibina melalui projek itu di Melaka.


STPM 2022, 108 calon dari Perak raih PNGK 4.00

SERI ISKANDAR, 13 Julai- Seramai 108 calon yang mendapat keputusan cemerlang dengan Purata Nilai Gred Kumulatif (PNGK), 4.00 dalam peperiksaan Sijil Tinggi Pelajaran Malaysia (STPM) pada tahun 2022.  Pengarah Pendidikan Negeri Perak, Mohamad Fauzi Mahson berkata nilai tersebut telah meningkat kepada 3.16 peratus daripada jumlah calon STPM 2022 iaitu seramai 3,421 calon. Menurutnya, keputusan STPM 2022 mencatat PNGK 2.75 peratus, meningkat 0.03 mata berbanding 2.78 peratus pada tahun sebelumnya.  "Sekolah yang mencatatkan jumlah pelajar paling ramai meraih PNGK 4.00 kali ini ialah dari Kinta Utara iaitu SMK Jalan Tasek, 12 orang.Kemudian, diikuti SMK Menglembu, seramai 10 orang dan masih di Kinta Utara seramai tujuh orang, wakil dari SMK Sam Tet Ipoh," kata Fauzi Mahson kepada pemberita dalam sidang media ketika pengumuman keputusan STPM 2022 di Universiti Teknologi Petronas (UTP), di sini.

(Pengarah Pendidikan Negeri Perak, Mohamad Fauzi Mahson)

Calon mendapat lulus penuh lima dan empat mata pelajaran di Perak meningkat kepada 20 orang iaitu 3,357 calon berbanding 3,337 calon pada tahun 2021.  Di Perak, sebanyak 20 buah sekolah berjaya mencapai keputusan lulus 100 peratus bagi STPM 2022.


Anwar terima kunjungan UAS di Putrajaya

KUALA LUMPUR, 13 Julai - Perdana Menteri Datuk Seri Anwar Ibrahim hari ini menerima kunjungan pendakwah terkenal dari Indonesia Ustaz Abdul Somad Batubara di pejabat beliau di bangunan Perdana Putra, Putrajaya.Menerusi perkongsian di Facebooknya, Anwar berkata antara perkara dibincangkan dalam pertemuan bersama-sama pendakwah berasal dari Sumatera Utara itu yang dalam rangka siri ceramah di Malaysia minggu ini ialah dinamik dakwah dan isu-isu agama yang merentas sempadan alam Melayu."Saya hargai usaha dakwah Ustaz Abdul Somad yang aktif khususnya di alam Melayu. Sesungguhnya para dai dan ulama di alam Melayu ini saling mendukung dan melengkapi pemerintahan umara sejak sekian lama."Peranan ulama Melayu seperti Syeikh Daud al-Fatani, Syed Abdul Samad al-Falimbani, Raja Ali Haji dan Buya Hamka punyai hikmah, kedalaman ilmu dan berani dalam melaksanakan dakwah telah menyumbang kepada perjuangan melawan penjajah serta benteng kepada akidah umat di rantau ini," katanya.Anwar berkata beliau dan Ustaz Abdul Somad juga berkongsi pendapat sama, bahawa pentingnya dakwah yang berlandaskan kesederhanaan dan hikmah dalam menyampaikan mesej Islam dengan lebih bijaksana.


Kes saman fitnah Anwar terhadap Ahmad Amzad dibicarakan pada 23 april 2024

KUALA LUMPUR, 13 Julai - Kes saman fitnah difailkan Perdana Menteri Datuk Seri Anwar Ibrahim terhadap bekas Ahli Parlimen Kuala Terengganu Datuk Ahmad Amzad Hashim akan dibicarakan selama tiga hari bermula 23 April tahun depan di Mahkamah Tinggi Kuala Terengganu.Saman itu berhubung dakwaan kenyataan berbaur fitnah bahawa Anwar berbohong menerima gaji RM1 ketika menjadi Penasihat Ekonomi Selangor.Peguam Datuk S.N Nair, yang mewakili Anwar selaku plaintif berkata tarikh perbicaraan iaitu pada 23, 24 dan 25 April 2024 ditetapkan oleh Hakim Datuk Hassan Abdul Ghani pada prosiding pengurusan kes itu semalam (12 Julai) yang berlangsung secara dalam talian (Zoom)."Mahkamah mengarahkan pihak-pihak memfailkan pernyataan saksi selewat-lewatnya pada 11 April 2024," katanya ketika dihubungi hari ini.Sementara itu, Nair berkata pihak plaintif akan mengemukakan empat orang saksi termasuk Anwar, yang juga Pengerusi Pakatan Harapan (PH) bagi memberi keterangan.Dalam writ saman dan pernyataan tuntutan difailkan pada 22 Dis 2022, Presiden PKR itu mendakwa pada 7 Dis tahun sama, Ahmad Amzad, selaku defendan telah membuat beberapa kenyataan kepada sekumpulan pelanggan semasa menjamu selera di sebuah restoran.

Dakwa Anwar, kenyataan fitnah itu antaranya membawa maksud beliau tidak boleh dipercayai serta tidak jujur mengenai penerimaan jutaan ringgit daripada Kerajaan Negeri Selangor sebagai Penasihat Ekonomi, menipu orang ramai dengan menyatakan menerima gaji RM1 sebagai Penasihat Ekonomi serta melakukan kesalahan jenayah dan mengkhianati mandat rakyat.Anwar mendakwa kenyataan fitnah itu palsu, berniat jahat dan memperlekehkannya yang mempunyai imej sangat disanjungi di peringkat negara dan antarabangsa kerana beliau menentang rasuah.Beliau mengecam semua dakwaan terhadapnya mengenai penerimaan gaji RM15 juta dan tuduhan jenayah lampau yang dibuat itu adalah bermotifkan politik.Pada 27 Jun lepas, Mahkamah Pilihan Raya Terengganu membatalkan kemenangan Ahmad Amzad, yang mewakili PAS, bagi kerusi Parlimen Kuala Terengganu pada Pilihan Raya Umum ke-15 (PRU15) selepas memutuskan bahawa pihak pempetisyen, iaitu calon Barisan Nasional Datuk Mohd Zubir Embong, berjaya membuktikan perbuatan rasuah telah berlaku dengan tujuan mempengaruhi pengundi. - BERNAMA


BN Kedah senarai calon berpotensi, serah keputusan kepada pimpinan parti

ALOR SETAR, 13 Julai- Calon-calon yang berpotensi daripada Barisan Nasional (BN) untuk diketengahkan pada Pilihan Raya Umum Dewan Undangan Negeri (PRU DUN ke-15) negeri Kedah telah diserahkan kepada pucuk pimpinan parti untuk tapisan sebelum diumumkan.Pengerusi Badan Perhubungan BN Kedah, Datuk Seri Mahdzir Khalid berkata terdapat sekurang-kurangnya tiga nama calon yang disenaraikan di setiap satu kawasan DUN untuk dipertimbangkan."Pakatan Harapan (PH) pun melalui tapisan dahulu, paling lambat minggu ini. Namun, kita di pihak Barisan Nasional (BN), kita minta satu bahagian dan kawasan itu kita hantar tiga nama calon. Maka, pihak ibu pejabat akan buat proses tapisan dan semakan lanjut," kata Mahdzir kepada pemberita dalam sidang media di Alor Setar, hari ini.

Mahdzir yang tidak mengulas lanjut berhubung jumlah nama calon yang dihantar ke peringkat pusat, bagaimanapun berkata wakil calon merangkumi gabungan muka baharu dan lama malah calon yang bertanding di peringkat Parlimen pada PRU ke-15 lalu, turut disenaraikan.Dalam pada itu, Pengerusi Pakatan Harapan Kedah, Datuk Mahfuz Omar memaklumkan individu yang melakukan perbuatan khianat, menconteng dan mengoyak poster Perdana Menteri, Datuk Seri Anwar Ibrahim di Jitra dan Kulim, perlu diambil tindakan tegas oleh pihak polis."Ini satu perbuatan khianat. Kita tidak seharusnya bertindak seperti mana kita berada pada era politik 60-an dan 70-an. Menconteng poster dan sebagainya. Kita harus hormati dan mengamalkan politik matang," kata Mahfuz dalam sidang media sama. "Saya fikir dalam politik ini, kita tidak boleh ada kebencian melampau. Meski kita rasa tak suka pun dalam politik itu, perlu ada hadnya. Jangan sesekali kita sentuh aspek yang meliputi 3R iaitu agama, kaum dan institusi diraja," tambah Mahdzir.


PRU DUN ke-15: JPNS bantu penyediaan tempat, petugas

SEREMBAN, 13 Julai- 334 buah sekolah di Negeri Sembilan akan dijadikan sebagai pusat mengundi sempena Pilihan Raya Umum Dewan Undangan Negeri (PRU DUN ke-15). Lima Pejabat Pendidikan Daerah (PPD) pula akan dijadikan sebagai lokasi pusat penamaan calon.  Menurut Pengarah Jabatan Pendidikan Negeri Sembilan, Dr Roslan Hussin, lebih 200 kakitangan Jabatan Pendidikan Negeri Sembilan (JPNS) akan turut membantu Suruhanjaya Pilihan Raya (SPR) bagi keseluruhan proses PRU DUN ke-15.  "Itu sebagai bantuan kita kepada SPR. Tanggungjawab kita dalam konteks menyediakan tempat dan juga bantu urusan proses pengundian bermula daripada hari penamaan calon sehingga hari pengundian.Kita memang akan bagi sepenuh kerjasama untuk SPR," kata Roslan kepada pemberita di Seremban.  Terdahulu, Menteri Pendidikan, Fadhlina Sidek mengeluarkan kenyataan bahawa semua sekolah di enam negeri yang bakal dijadikan sebagai pusat mengundi pada PRU DUN ke-15, telah bersiap sedia membantu SPR melaksanakan proses berkenaan.


MAMPAN25: Perlu ada nilai tambah kembang dana LTAT

PETALING JAYA, 13 Julai- Pelan Strategik 2023-2025 (MAMPAN25) bakal membawa Lembaga Tabung Angkatan Tentera (LTAT) kepada hala tuju sebagai sebuah kumpulan wang simpanan yang mampan serta meningkatkan kesejahteraan sosioekonomi para pencarumnya. Menteri Pertahanan, Datuk Seri Mohamad Hasan berkata, dalam dunia yang mencabar hari ini perlu ada nilai tambah yang sesuai bagi mengembangkan dana LTAT, sekali gus menyumbang kepada pertumbuhan ekonomi negara. "Kita berada dalam keadaan dunia yang berubah begitu drastik, begitu cepat. Makanya dalam dunia korporat, dunia perniagaan kita tidak boleh statik."(Perlu) sama-sama pastikan bahawa LTAT dan anak-anak syarikat Boustead yang lain-lain terus teguh dan mantap operasinya dan dalam masa sama komitmen kita untuk memberikan pulangan yang mantap dan baik kepada anggota tentera yang mencarum wang persaraan mereka," katanya pada Majlis Pelancaran MAMPAN25 LTAT di sini.

MAMPAN25 mempunyai empat teras meliputi Pertumbuhan, Ketahanan, Impak dan Kepercayaan dengan berlatar belakang komitmen untuk mengurus wang persaraan anggota tentera dengan lebih baik. Melalui pelan itu juga, LTAT meningkatkan Aset di bawah Pengurusan (AUM) kepada RM15 billion daripada jumlah sedia ada sebanyak RM9.3 billion dalam usaha meningkatkan prestasi pelaburannya.


Tambahan 200 lesen PSV percuma untuk penduduk Pantai Timur

SHAH ALAM 13 Julai- Sebanyak 200 Lesen Vokasional Kenderaan Perkhidmatan Awam (PSV) secara percuma kepada golongan B40 akan ditambah kerajaan selepas kuota 500 lesen PSV di bawah Program MyPSV telah penuh.Jelas Menteri Pengangkutan, Anthony Loke, tambahan 200 lesen tersebut akan diberikan kepada penduduk Pantai Timur terutamanya Kelantan dan Terengganu.Tambahnya, Jabatan Pengangkutan Jalan (JPJ) akan terlibat dalam urusan pemberian lesen tersebut."Kita hendak selesaikan beberapa masalah. Pertamanya membantu rakyat, kedua membantu industri. Industri tidak cukup pemandu. Itu satu masalah besar, jadi kita hendak cuba dengan pendekatan ini dengan menyelesaikan beberapa masalah sekali gus," katanya kepada media selepas Majlis Pelancaran Perkhidmatan Bas Berkapasiti Tinggi (LBDD) di sini. Syarikat-syarikat perkhidmatan bas juga diminta untuk menjalinkan kerjasama dengan pihak Kementerian Pengangkutan dalam mendapatkan lesen PSV selain meningkatkan jumlah pemandu bas.Sebelum ini, kerajaan menawarkan 4,000 lesen PSV secara percuma kepada golongan B40 mengikut syarat-syarat yang ditetapkan menerusi Program MyPSV.Daripada jumlah itu, sebanyak 3,500 adalah untuk pemohon lesen PSV e-hailing dan teksi manakala 500 lagi ditawarkan untuk lesen PSV bas di seluruh negara melibatkan peruntukan RM2 juta.LBDD dengan konfigurasi kerusi dua tambah satu itu boleh membawa 51 penumpang berbanding kapasiti 39 penumpang untuk Bas Berkapasiti Tinggi (LBSD).Malah, LBDD yang dilancarkan hari ini turut dilengkapi dengan kemudahan tandas dalam bas.

(LBDD dengan konfigurasi kerusi dua tambah satu ini boleh membawa 51 penumpang berbanding kapasiti 39 penumpang untuk Bas Berkapasiti Tinggi (LBSD))